text:
Depression cyangwa indwara yo kwigunga bikabije ni indwara abantu benshi bakunda kwirengagiza, uyirwaye bakumva ko ari indwara idasaba kugana abaganga, ubwe wenyine ashobora kuyirwanya. Nyamara sibyo kuko kwigunga bikabije nayo ni indwara ikomeye kandi isabwa kwitabwaho nk’izindi zose kuko inagira ingaruka mbi zirimo kwiyahura.
Kubabara cyane bishobora guturuka ku mpamvu zitandukanye, ntibivuze ko urwaye depression. Dore bimwe mu bimenyetso byakwereka umurwayi wa depression iringaniye cg ikomeye cyane. Mu gihe ugaragaje kimwe cyangwa byinshi muri ibi, ni ngombwa gushakisha ubufasha mu nzobere.
Ibimenyetso 10 byakwereka ko wugarijwe na depression:
1. Kwirenganya bya buri gihe
Igihe indwara yo kwigunga no kwiheba bikabije yakugezeho, kenshi utangira kwirenganya ku bintu byinshi bitagenda neza kuri wowe no ku bandi. Niba hari uwo ukunda ubabaye, ukumva ko ari wowe ubitera, niba hari ikitagenda neza mu muryango ukumva ari wowe byose biturukaho.
2. Kutita ku isuku y’umubiri wawe
Byinshi witagaho birahinduka, mu gihe wumva wigunze cyangwa wihebye cyane. Ni hahandi utangira kubona umuntu atoga, adashobora gusasa uburiri bwe, gusukura aho aba, kumesa imyenda no gukora utundi duto cyane nko koza amenyo.
Agaciro kawe karagabanuka, ukumva ntacyo ukimaze muri sosiyete.
3. Kumva ntacyo ukimaze
N’ubwo benshi bakunze kwibwira ko urwaye depression bigaragazwa no guhora urira cyangwa agahinda gakabije, nyamara hari igihe umurwayi wa depression aba ari umuntu ugenda bisanzwe, gusa akumva muri we nta kintu amaze, ndetse nta n’icyo yafasha abandi.
4.Kurakazwa n’ubusa
Kurakazwa n’ubusa no guhorana umunabi, ni kimwe mu bimenyetso bya depression benshi bakunze kwirengagiza. N’ubwo benshi bahorana umunabi cyangwa barakazwa n’ubusa, benshi bakunda kuvuga ko ari stress nyamara bishobora kuba ikimenyetso cy’indwara ikomeye yo kwigunga no kwiheba bikabije.
5. Kubura ibitotsi
Depression itera ibibazo bitandukanye byo kubura ibitotsi. Ushobora kuryama wumva urushye cyane, nyamara wagera ku buriri ibitotsi bikabura. Gusa ku rundi ruhande, no kuryama cyane bishobora kuba ikimenyetso cyo kwigunga bikabije.
6. Kunanirwa vuba
Kunanirwa no gukora uturimo tworoheje nko koga, ukabona bigusaba imbaraga nyinshi. Niba ubona utangiye kuzajya unanirwa no gukora uturimo tworoheje wari usanzwe ukora, ni ngombwa gusuzuma neza niba atari ukwigunga bikabije biri kubigutera.
Kurota ibintu bibi cyangwa biteye ubwoba rimwe na rimwe
Abantu barwaye indwara ya depression bakunda kurota kenshi ibintu biteye ubwoba cyangwa bibi, ugereranyije n’abasanzwe.
7. Kumva ntacyo ushaka gukora
Abenshi baba batumva ibiri kukubaho bazakwita umunebwe, kenshi bakubwira ko ntacyo ushoboye. Mu gihe wumva wigunze cg wihebye cyane, kutagira ubushake bwo kugira icyo ukora ni kimwe mu bimenyetso by’iyi ndwara.
8. Kwigunga ukumva ushaka kuba wenyine
Kwigunga no kwiheba bikabije bijyana no guhora wumva uri wenyine, ukumva ntawe ushaka ukuba hafi. Kubera ko uba wibwira ko ntawe ukumva, utangira kwirinda cyangwa kujya kure y’inshuti zawe, ukumva nta bushake na buke bwo kuba ahari abandi ufite.
Mu gihe wumva utangiye kugira ibitekerezo byo kumva ushaka kuba wenyine, gerageza ushake uwo wizeye mwabiganiraho, kandi wirinde kuba wenyine igihe kirekire.
9. Imikorere mibi y’umubiri
N’ubwo benshi bakunda kwibeshya ko depression itatera ibibazo bindi byibasira ubuzima, ubushakashatsi bwakozwe n’ikinyamakuru Journal of Clinical Psychiatry mu mwaka wa 2004, cyerekanye ko depression igaragazwa n’imikorere mibi y’umubiri nko kuribwa mu ngingo, kubabara umugongo, ibibazo bitandukanye by’igifu, guhorana umunaniro no kubura ibitotsi.


c: text/html

text:
ABAKURAMBERE N’ABAHANUZI
IGICE CYA 13 - IKIGERAGEZO CYO KWIZERA
Iki gice gishingiye mu Itangiriro 16; 17:18-20; 21:1-14; 22:1-19
Aburahamu yari yaremeye isezerano ryo kubona umwana w’umuhungu atagishije impaka, ariko ntiyategereje ko Imana isohoza icyo yavuze igihe yateganyije no mu buryo bwayo. Imana yemeye ko igihe gitinda, kugira ngo isuzume ko Aburahamu yizera ubushobozi bw’Imana, nyamara we ntiyihanganiye icyo kigeragezo. Mu kwibwira ko bidashoboka kuzabyara umwana ashaje, Sara yagize igitekerezo cy’uburyo umugambi w’Imana ugomba gusohozwa, binyuze mu kugira inama Aburahamu ngo afate umwe mu baja be amugire umugore wa kabiri. Ubuharike bwari bwarakwiriye cyane kugeza ubwo busigara butacyitwa icyaha, nyamara byari ukwica amategeko y’Imana kandi byari bibi cyane kuko byahungabanyaga kwera kw’umuryango n’amahoro yawo. Aburahamu amaze kurongora Hagari, ntabwo ari inzu ye yahuye n’ibibi gusa, ahubwo uko ibihe byagiye biha ibindi, ni ko icyo kibi cyakomeje gukurikirana abantu. AA 92.1
Amaze gushukwa n’umwanya yari agezemo wo kuba umugore wa Aburahamu, kandi yiringira ko ari we uzaba nyirakuruza w’amahanga akomeye azakomoka kuri Aburahamu, Hagari yishyize hejuru maze arirata, kandi asuzugura nyirabuja. Amahoro yarangwaga muri urwo rugo ahungabanywa n’ishyari. Kuko yahatwaga kumva amaganya yabo bombi, Aburahamu agerageza kongera kubahuza ariko biba ibyo ubusa. Nubwo yinginzwe na Sara kurongora Hagari, Sara yaramuhindutse amuhererezaho amafuti. Yifuzaga kwirukana mukeba we; ariko Aburahamu arabyanga, kuko Hagari yajyaga kuzamubyarira umwana, kandi nk’uko Aburahamu yizeraga cyane, uwo mwana yajyaga kuzaba uw’isezerano. Icyakora kuko yari umuja wa Sara, aramumurekera ngo amwitegekere. Umutima wo kwishyira hejuru wa Hagari ntiwari gutuma adacyahwa kubwo agasuzuguro yagize. “Sarayi ajujubya Hagari kuburyo na we yamuhunze.” AA 92.2
Ajya mu butayu aruhukira iruhande rw’iriba, ari wenyine kandi nta n’inshuti afite, marayika w’Uwiteka aramubonekera afite ishusho y’umuntu. Aramuhamagara ati “Hagari, muja wa Sarayi,” kugira ngo amwibutse uwo ari we ndetse n’inshingano ze, maze amutegeka atya ati, “Subira kwa nyokobuja, wemere ibyo akugirira.” Ariko kandi uko gucyaha kwari kuvanzemo n’amagambo y’iremamutima. “Uwiteka yumvise umubabaro wawe.” “Nzagwiza cyane urubyaro rwawe, ntiruzabarika.” Nk’ikimenyetso gihoraho kizajya kimwibutsa imbabazi agiriwe, yategetswe kwita umwana we Ishimayeli, risobanurwa ngo, ‘Imana irumva.’ Igihe Aburahamu yendaga kumara imyaka ijana y’ubukuru, yongeye guhabwa isezerano ry’uko azabyara umwana w’umuhungu, yizezwa ko uzamuzungura agomba kuba umwana wa Sara. Ariko Aburahamu nanone yari atarasobanukirwa n’isezerano. Yakubise agatima kuri Ishimayeli, akomeza kwizera ko kuri we ariho umugambi w’ubuntu bw’Imana uzasohorezwa. Kubwo urukundo yari afitiye umuhungu we, yaratangaye cyane ati, “Noneho Ishimayeli agomba guhora imbere yawe!” Nanone yongera guhabwa isezerano mu magambo kugira ngo adakomeza kwibeshaya: “Sara umugore wawe azabyara umuhungu; uzamwite Isaka; nanjye nzakomeza isezerano ryanjye na we.” Ntabwo Imana yirengagije gusaba kwa Aburahamu. Uwiteka aravuga ati: “Kandi ibya Ishimayeli, ” “nabyumvise”: “Dore muhaye umugisha,... kandi nzamuhindura ubwoko bukomeye.” AA 92.3
Kuvuka kwa Isaka wari utegerejwe igihe kinini kugira ngo ibyiringiro byabo byuzure, kwatumye amahema y’Aburahamu na Sara asabamo umunezero. Nyamara kuri Hagari we, ibyiringiro bye yari atezeho amakiriro byari biyoyotse. Ishimayeli wari umaze kuba umusore, abantu bose babonaga ko ari we uzaragwa ubutunzi bw’Aburahamu kandi akaba n’umuragwa w’imigisha yasezeranyijwe abazamukomokaho. Ubwo rero yari ashyizwe ku ruhande; maze muri kwa gucika intege kwabo, umubyeyi n’umuhungu we banga uwo mwana wa Sara. Ubwo abandi barushagaho kwishima, niko Hagari n’umuhungu we bagiraga ishyari rikabije, kugeza ubwo Ishimayeli ahangara gukwena ku mugaragaro umuragwa w’isezerano ry’Imana. Sara abonye ko amahane ya Ishimayeli azakomeza kubaviramo urwangano, hanyuma yinginga Aburahamu ngo asezerere Hagari na Ishimayeli mu ihema. Uwo mukurambere yagize akaga gakomeye. Mbese ni buryo ki yashoboraga kwirukana Ishimayeli umuhungu we, kandi yaramukundaga cyane? Muri uko gushoberwa kwe, yinginze Imana ngo imuyobore. Uwiteka akoresha marayika wera, amubwira kwemerera Sara ibyo yifuza; urukundo yakundaga Ishimayeli cyangwa Hagari sirwo rwagombaga kumubera igisitaza, kuko ubwo aribwo buryo bwonyine yashoboraga kugarura umunezero n’ubwumvikane mu muryango we. Uwo marayika yamusezeranyije yuko Imana itazareka Ishimayeli, nubwo akuwe mu rugo rwa se; azakomeza kurindwa, kandi agomba gukomokwaho n’ubwoko bukomeye. Aburahamu yumviye ibyo marayika amubwiye, ariko ntibyamubujije gushavura. Umutima w’Aburahamu wari uremerewe n’intimba bitavugwa ubwo yasezereraga Hagari n’umuhungu we. AA 93.1
Amabwiriza yahawe Aburahamu ku byerekeye ukwera kw’imibanire y’abashyingiranywe, yagombaga kubera icyigisho abantu b’ibihe byose. Icyo cyigisho gihamya ko uburenganzira n’umunezero w’iyo mibanire bigomba kubumbatirwa n’ubwitonzi bwinshi, nubwo byaba bisaba kwitanga gukomeye. Sara ni we wenyine wari umugore w’isezerano w’Aburahamu. Nta wundi muntu wagombaga kugabana na we ibyo yari afitiye uburenganzira. Yubahaga umugabo we, kandi kubera ibyo agaragara nk’icyitegererezo gikwiriye. Ariko ntiyashakaga ko Aburahamu agira undi akundwakaza, kandi Uwiteka ntiyigeze amucyahira ko ategetse umugabo we kwirukana mukeba we. Aburahamu na Sara, bombi ntibiringiye imbaraga z’Imana, kandi iri ni ryo kosa ryatumye arongora Hagari. AA 93.2
Imana yari yahamagariye Aburahamu kuba sekuruza w’abizera, kandi imibereho ye yagombaga kubera abantu bazavuka nyuma ye urugero rwo kwizera. Ariko kwizera kwe ntikwabaye indakemwa. Yerekanye kutiringira Imana ubwo yahishaga ko Sara ari umugore we, kandi na none yemeye gushyingirwa Hagari. Kugira ngo agere ku rugero rushyitse mu kwizera, Imana imuha ikindi kigeragezo cyarushaga ibindi bigeragezo byose umuntu yaba yarahuye na byo gukomera. Mu nzozi nijoro yabwiwe kwerekeza i Moriya, kugira ngo ahatambire umuhungu we ho igitambo cyoswa ku musozi azerekwa. AA 93.3
Ubwo Aburahamu yahabwaga iryo tegeko, yari amaze imyaka ijana na makumyabiri. Yari amaze kuba umusaza, ndetse n’abo mu rungano rwe babibona. Mu myaka ye ya mbere, yari umunyambaraga ashobora kwihanganira amakuba no guhangana n’ingorane, ariko noneho ubusore bwari bwarashize. Iyo umuntu akiri muto, ashobora kugira ubutwari mu ngorane no mu bimubabaza byatuma umutima we ukuka mu mibereho ye y’ahazaza, igihe azaba ageze mu zabukuru. Ariko Imana yari yarateganyije ko ikigeregezo cyayo kirusha ibindi gukomera kizagera kuri Aburahamu ubwo azaba ageze mu zabukuru, yumva ko akwiriye kuruhuka imiruho n’imihati. AA 94.1
Uwo mukurambere yari atuye i Berisheba, agoswe n’ubukungu n’icyubahiro. Yari akize cyane kandi abategetsi b’icyo gihugu bamuhaga icyubahiro cy’igikomangoma gikomeye. Ibihumbi by’imikumbi n’amashyo byari binyanyagiye mu bibaya ahitaruye ihema rye. Kuri buri ruhande, habaga hari amahema y’abashumba be, n’ayo abagaragu be amagana y’indahemuka. Umwana w’isezerano yakuriye iruhande rwe. Ijuru ryari rimeze nk’iryambitse ikamba ry’umugisha imibereho yitanga kugira ngo izashobore kwihanganira ingorane. AA 94.2
Ku bwo kumvira yakeshaga kwizera, Aburahamu yari yaravuye mu gihugu cyabo, asiga ibituro bya ba sekuruza ndetse na bene wabo. Yazerereye nk’umwimukira mu gihugu yarazwe. Yari yarategereje igihe kirekire kuvuka k’umuragwa w’isezerano. Kubwo itegeko yari yahawe n’Imana, yari yarirukanye umuhungu we Ishimayeli. Maze noneho, igihe umwana yifuje igihe kirekire abaye umusore, uwo mukurambere ageze aho ashobora gusobanukirwa neza ibyiringiro bye, nibwo ikigeragezo kiruta ibindi byose yigeze guhura nabyo cyamugezeho. AA 94.3
Itegeko ryatanzwe mu magambo rigomba kuba ryarateye umutima w’uwo mukarambere agahinda: “Jyana umwana wawe, umwana wawe w’ikinege ukunda Isaka,... umuntambireho igitambo gikongorwa n’umuriro.” Isaka yari umucyo w’urugo rwa se, uwagombaga kumara agahinda ubusaza bwe, ariko ibirenze ibyo byose, umuragwa w’isezerano ry’umugisha. Kubura umwana nk’uwo by’amarabira cyangwa se bitewe n’indwara byari kuba ari nko gutwara ubugingo bw’uwo mubyeyi; byari kumutera kubika umutwe wuzuye imvi kubwo intimba; nyamara yari ategetse kuvusha amaraso y’uwo mwana n’ukuboko kwe. Kuri we, byasaga nk’ikintu giteye ubwoba kidashoboka. AA 94.4
Satani yari yiteguye kumwumvisha ko ibyo yabwiwe ari ibinyoma, kuko itegeko ry’Imana rivuga riti, “Ntukice,” kandi Imana ntiyategeka ko icyo yabuzanyije gikorwa. Asohotse mu ihema rye, Aburahamu yitegereje uko ikirere gikenkemuye, maze yibuka rya sezerano yahawe mu myaka isaga mirongo itanu, ko urubyaro rwe rwajyaga kutazabarika nk’inyenyeri. Niba iryo sezerano ryaragombaga kuzasohorezwa muri Isaka, yajyaga kwicwa ate? Aburahamu yiyumvishije ko ashobora kuba yizera ibinyoma. Muri uko gushidikanya no gucika intege, yunamye hasi ku butaka maze asenga uko atigeze asenga mu mibereho ye, kugira ngo Imana imwemeze ibyo iryo tegeko, niba agomba kuzuza izo nshingano ziteye ubwoba. Yibutse abamarayika bari boherejwe kumumenyesha umugambi w’Imana wo kurimbura i Sodomu, kandi banafite ubutumwa bw’isezerano ry’uwo muhungu we Isaka, maze ajya aho kenshi yajyaga ahurira n’izo ntumwa zivuye mu ijuru, yizera ko bakongera kuhahurira, kugira ngo bamuhe andi mabwiriza; nyamara nta n’umwe waje kumuhumuriza. Umwijima wasaga n’umubundikiye; ariko yumva itegeko ry’Imana rimubwira ngo: “Jyana umwana wawe, umwana wawe ukunda w’ikinege Isaka.” Iryo tegeko ryagombaga kubahirizwa, kandi ntiyatinze kurishyira mu bikorwa. Bwari bugiye gucya, kandi yagombaga kuba ari mu nzira agenda. AA 94.5
Asubiye mu ihema rye, yagiye aho Isaka yari aryamye ashyizweyo bya gisore, kandi ntacyo yitayeho. Se yamaze akanya yitegereza mu maso h’igikundiro h’umuhungu we, maze asubira inyuma ahinda umushyitsi. Asanga Sara na we wari usinziriye. Mbese yagombaga kumukangura kugira ngo yongere guhobera umwana we? Ese yagombaga kumubwira icyo Imana yamusabye gukora? Yifuzaga kumutura umutwaro wari mu mutima we kugira ngo bafatanye iyo nshingano yari iteye ubwoba; ariko abuzwa n’ubwoba bw’uko Sara ashobora kutamwemerera. Isaka yari ibyishimo bye n’ishema rye; ni we yari atezeho amakiriro, kandi urukundo rwa kibyeyi rwashoboraga gutuma yanga icyo gitambo. AA 95.1
Aburahamu yageze aho akangura umuhungu we, amubwira ko yategetswe gutanga igitambo ku musozi wa kure. Isaka yari asanzwe ajyana na se gusengera kuri bimwe mu bicaniro binyuranye yibukaga, maze icyo yari ahamagariwe nticyamutangaza. Imyiteguro y’urugendo yakozwe bwangu. Bategura inkwi bazihambira ku ndogobe, maze bajyana n’abagaragu babiri. AA 95.2
Muri urwo rugendo, uwo mubyeyi n’umuhungu we bari batuje. Uwo mukurambere, wagendaga atekereza ku ibanga ryari riremereye, yabuze umutima wo kugira icyo avuga. Ibitekerezo bye byari kuri nyina wa Isaka wamukundaga cyane kandi wamwirataga, n’umunsi yasubiye imbere ya Sara ari wenyine. Yari azi neza ko niyica umuhungu we, uwo mushyo uzahuranya n’umutima wa nyina. AA 95.3
Uwo munsi, ari na wo wabaye muremure kurusha indi yose mu mibereho y’Aburahamu, wari ugeze mu masaha ya nyuma, ariko na yo agenda buhoro cyane. Igihe umuhungu we na ba bagaragu bari basinziriye, Aburahamu yaraye asenga, agifite ibyiringiro ko hagira intumwa y’Imana yaza kumubwira ko icyo kigeragezo gihagije, ko uwo mwana yakwisubirira imuhira nta cyo abaye, agasanga nyina. Ariko nta humure umutima we wari ushengutse wabonye. Habaye undi munsi muremure, irindi joro ryo kwicisha bugufi no gusenga, nyamara akomeza kumva itegeko ryo kumusiga nk’incike ricyumvikana mu matwi ye. Satani yari hafi kugira ngo amwongorere, amuteze gushidikanya no kutizera, ariko Aburahamu atsinda imigambi y’umubisha. Ubwo bari bagiye gutangira urugendo rw’umunsi wa gatatu, uwo mukurambere areba mu cyerekezo cya ruguru, abona ikimenyetso yari yarasezeranyijwe, ari cyo gicu cy’ikuzo kibundikiye umusozi wa Moriya, maze amenya ko rya jwi yari yumvise ryari rivuye mu ijuru. AA 95.4
Ndetse n’icyo gihe ntiyivovoteye Imana, ahubwo umutima we wakomejwe no kwishingikiriza ku bitangaza by’ubugiraneza n’ubudahemuka byayo. Uwo muhungu bari baramuhawe batabyiteze; mbese uwatanze iyo mpano y’igiciro cyinshi ntiyari afite uburenganzira bwo kuyisubiza? Hanyuma ku bwo kwizera, arongera yibuka rya sezerano ngo, ‘Kuri Isaka ni ho urubyaro ruzakwitirirwa” urubyaro ruzangana n’umusenyi wo ku nyanja. Isaka yavutse mu buryo bw’igitangaza; mbese imbaraga yamuhaye ubugingo ntiyajyaga no kubumusubiza? Arebye ibirenze ibigaragara, Aburahamu asobanukirwa n’ amagambo y’Imana ngo: “...Imana ibasha ndetse kuzura n’abapfuye, ni cyo cyatumye amugarurirwa nk’uzutse.”Abaheburayo 11:19. AA 95.5
Nyamara, uretse Imana gusa, nta wundi washobora gusobanukirwa n’uburyo habayeho kwitanga gukomeye ngo uwo mubyeyi w’umugabo yemere ko umuhungu we apfa; Aburahamu yifuzaga ko, usibye Imana, nta wundi wari ukwiriye kuba ahari ngo abe umuhamya w’ibyo. yasabye abagaragu be gusigara inyuma ati, “Musigarane hano indogobe jye n’uyu muhungu tujye hirya hariya dusenge, turagaruka.” Isaka yikoreye inkwi, se atwara umushyo n’umuriro, maze bombi bazamuka bagana mu mpinga y’umusozi, uwo mwana w’umusore yibazaga bucece aho igitambo kiri buturuke. Bigeze aho uwo musore aravuga ati, “Data, ko mbona umuriro n’inkwi, ariko umwana w’intama w’igitambo cyo koswa uri he?” Mbega ikigeragezo! Mbega ukuntu ijambo ry’urukundo “Data,” ryashenguye umutima w’Aburahamu! Igihe cyari kitaragera, ntiyari guhita abimubwira. Aburahamu aramusubiza ati, “Mwana wanjye, Imana iri bwishakire umwana w’intama w’igitambo cyo koswa.” AA 96.1
Bagezeyo, bubaka igicaniro maze bashyiraho inkwi. Hanyuma mu ijwi rihinda umushyitsi, Aburahamu ahishurira umuhungu we ubutumwa Imana yari yabatumyeho. Isaka amenye ibigiye kumubaho, bimutera ubwoba bwinshi kandi biramutangaza, ariko arabyemera. Yajyaga gushobora gucika iyo abishaka, uwo musaza wari wacogojwe n’intimba yari amaranye iminsi mibi cyane itatu, ntiyajyaga kubuza uwo musore w’umunyambaraga gukora icyo yishakiye. Ariko Isaka yari yaratojwe, uhereye mu buto bwe, kumvira atajuyaje, kandi ubwo yamenyeshwaga umugambi w’Imana, yemeye ubwo bushake yicishije bugufi. Yafatanyaga n’Aburahamu kwizera, kandi yumvaga bimwubahishije guhamagarirwa gutanga ubugingo bwe ngo butambirwe Imana. Yagerageje koroshya intimba ya se, maze atiza imbaraga amaboko ya se wari utagishoboye guhambira imigozi ngo amushyire ku gicaniro. AA 96.2
Noneho amagambo y’urukundo aheruka arayabwirwa, amarira ya nyuma aragwa, bahoberana ubuheruka. Se azamura wa mushyo ngo asogote umuhungu we, igihe ukuboko kwari kukiri mu kirere, ako kanya marayika w’Imana amuhamagara ari mu ijuru ati, “Aburahamu, Aburahamu!” Nawe yitaba bwangu ati, “Karame.” Yongera kumva rya jwi rigira riti, “Nturamburire ukuboko kuri uwo muhungu, kandi ntugire icyo umutwara: kuko ubu menye ko wubaha Imana, kuko utanyimye umwana wawe w’ikinege.” AA 96.3
Nuko Aburahamu yubura amaso abona “imfizi y’intama yafashwe mu bihuru,” maze yihutira kuyizana, ayitamba “mu cyimbo cy’umuhungu we.” Anezerewe kandi ashima Imana, yita izina rishya aho hantu hera “Yehova yire,” “Uwiteka azatanga ibikenewe.” AA 96.4
Ku musozi wa Moriya, Imana yongera kuvugurura isezerano ryayo, ibihamisha indahiro ko izaha imigisha Aburahamu n’urubyaro rwe: “Ndirahiye, ni ko Uwiteka avuga, ubwo ugenjeje utyo ntunyime umwana wawe w’ikinege, . . . no kuguha umugisha nzaguha umugisha, no kugwiza nzagwiza urubyaro rwawe ruhwane n’inyenyeri zo mu ijuru, kandi ruhwane n’umusenyi wo mu kibaya cy’inyaja, kandi ruzahindura amarembo y’ababisha barwo; kandi mu rubyaro rwawe ni mo amahanga yose yo mu isi azaherwa umugisha; kuko wanyumviye.” AA 96.5
Umurimo wo kwizera w’Aburahamu ni nk’inkingi y’umucyo, imurikira inzira y’abagaragu b’Imana uko ibihe bihaye ibindi. Aburahamu ntiyigeze ashaka urwitwazo ngo adakora ubushake bw’Imana. Muri urwo rugendo rwamaze iminsi itatu, Aburahamu yari afite igihe gihagije cyo gutekereza ku by’Imana yari yamubwiye, kutizera Imana, ndetse akaba yayishidikanyaho bibaye ngombwa. Yajyaga gutekereza ko gusogota umuhungu we ngo amutambe byajyaga kugaragara nk’aho ari umwicanyi, akaba Kayini wa kabiri; bigatuma ibyo yigishaga byangwa kandi bigasuzugurwa, maze bikangiza ubushobozi bwe bwo kugirira neza bagenzi be. Kuba yari ashaje byajyaga kumubera urwitwazo rwo kutumvira. Ariko uwo mukurambere ntiyashatse urwitazo urwo ari rwo rwose. Aburahamu yari umuntu; ibyo yakundaga n’ibyamuhuzaga n’abandi ni nk’ibyacu; ariko ntiyigeze ahwema kwibaza uko isezerano ryajyaga kuzasohora iyo Isaka aza gusogotwa. Ntiyakomeje guheranwa n’umutima wari uremerewe. Yari azi ko Imana itabera kandi ikiranuka mu byo isaba byose, maze yumvira iryo tegeko uko ryakabaye. AA 97.1
“Aburahamu yizeye Imana bimuhwanirizwa no gukiranuka, yitwa inshuti y’Imana.” Yakobo 2:23. Na Pawulo aravuga ati, “mumenye ko abiringira Imana ari bo rubyaro rwa Aburahamu.” Abagalatiya 3:7. Ariko kwizera kwa Ahurahamu kwagaragajwe n’imirimo. “Mbese sogokuruza Aburahamu ntiyatsindishirijwe n’imirimo, ubwo yatangaga Isaka umwana we ngo atambwe ku gicaniro? Urumva ko kwizera Imana kwe n’ibikorwa bye byagendanaga, kandi ko kwizera kwe kwujujwe rwose n’ibikorwa” Yakobo 2:21,22. Hari benshi badasobanukirwa n’isano iri hagati yo kwizera n’imirimo. Baravuga bati, “Wizere Kristo gusa, uzagira amahoro. Gukomeza amategeko ntibikureba.” Ariko kwizera nyakuri kuzagaragarira mu kumvira. Yesu yabwiye Abayuda batamwizeraga ati, “Iyo muza kuba mukomoka kuri Aburahamu, muba mukora nk’ibyo Aburahamu yakoraga.”Yohana 8:39. Kandi ku byerekeye sekuruza w’abizera, Uwiteka arahamya ati, “...kuko Aburahamu yanyumviraga, akitondera ibyo namwihanangirije n’ibyo nategetse n’amategeko yanjye nandikishije n’ibyo navuze.” Itangiriro 26:5. Intumwa Yakobo iravuga iti, “Uko ni ko no kwizera, iyo kudafite imirimo, ahubwo kuri konyine, kuba gupfuye.” Yakobo 2:17. Kandi na Yohana, wibanda cyane ku rukundo, aratubwira ati, “Kuko gukunda Imana ari uku, ari uko twitondera amategeko yayo.” 1 Yohana 5.3. AA 97.2
Binyuze mu bigereranyo no mu isezerano, Imana “yabwirije Aburahamu ubutumwa bwiza mbere y’igihe.” Abagalatiya 3:8. Kandi kwizera k’uwo mukurambere kwari gushingiye ku Mucunguzi wari kuzaza. Kristo yabwiye Abayuda ati, “Aburahamu sekuruza wanyu yifuje cyane kureba umunsi wanjye, kandi awubonye aranezerwa.” Yohana 8:56. Imfizi y’intama yatambwe mu cyimbo cya Isaka yashushanyaga Umwana w’Imana, wagombaga gutambwa mu cyimbo cyacu. Ubwo umuntu yacirwagaho iteka ryo gupfa kubera kugomera itegeko ry’Imana, Data wa twese, yitegereje Umwana we, abwira umunyabyaha ati, ‘Baho: kuko incungu yabonetse.” AA 97.3
Imana itegeka Aburahamu gutamba umwana we, yagira ngo ikangurire intekerezo ze kumenya ukuri kw’inkuru nziza, no kugerageza kwizera kwe. Intimba yagize muri cya gihe cy’iminsi y’umwijima uteye ubwoba cyo kugeragezwa, Imana yemeye ko bimugeraho, kugira ngo asobanukirwe n’uburyo igitambo Imana yagennye ngo umuntu acungurwe cyari gikomeye. Nta kindi kigeragezo cyigeze kibabaza umutima wa Aburahamu gutyo nko gusabwa gutanga igitambo cy’umuhungu we. Imana yatanze Umwana wayo gupfa urupfu rw’agashinyaguro kandi rukojeje isoni. Abamarayika biboneye uko gushinyagurirwa n’intimba by’Umwana w’Imana, ntibari bemerewe kumurengera, nk’uko byagenze kuri Isaka. Nta jwi ryajyaga kurangurura rivuga riti, “Birahagije.” Kugira ngo akize ubwoko bwacumuye, Umwami w’icyubahiro yatanze ubugingo bwe. Mbese ni ikihe gihamya gitangaje watanga ku byerekeye ubugiraneza n’urukundo by’Imana? “Mbese ubwo itimanye Umwana wayo, ikamutanga ku bwacu twese, izabura ite kumuduhana n’ibindi byose?”Abaroma 8:32. AA 98.1
Igitambo Imana yatse Aburahamu nticyari icyo kumwunganira wenyine gusa, cyangwa abazamukomokaho; cyari icyo kwigisha n’abamarayika bo mu ijuru batakoze icyaha, ndetse n’abandi batuye ku yandi masi ataracumuye. Ikotaniro ry’intambara ikomeye hagati ya Kristo na Satani - aho umugambi wo gucungura umuntu washohorejwe - ni cyo gitabo cyigisha iby’ijuru n’isi. Bitewe n’uko Aburahamu yari yarerekanye ko atizera amasezerano y’Imana, Satani yaramureze ku bamarayika no ku Mana ko atagendera mu byo isezerano rimusaba, bityo akaba adakwiriye guhabwa imigisha. Imana yashatse kwerekana mu ijuru hose ko umugaragu wayo ayinambaho, ko nta kindi cyakwemerwa uretse kumvira gushyitse, no kubahishurira biruseho umugambi w’agakiza. AA 98.2
Abamarayika babaye abahamya b’ukwizera kwa Aburahamu no kwicisha bugufi kwa Isaka ubwo bageragezwaga. Icyo kigeragezo cyari kibabaje cyane gusumbya icyo Adamu yageragereshejwe. Ababyeyi bacu ba mbere kuba barabujijwe kurya ku giti, nta mubabaro wajyaga kubashengura; ariko itegeko Aburahamu yahawe ryatumye agira kwitanga kumushenguye atari yarigeze agira mu mibereho ye. Abatuye mu ijuru bose baratangaye kandi bashimira Aburahamu ku bwo kumvira kwe kutagira amakemwa. Abatuye mu ijuru bose banejejwe n’uburyo yari indahemuka. Ibirego bya Satani byahindutse ibinyoma. Imana yahamije umugaragu wayo ati, “Noneho menye ko wubaha Imana (ititaye ku birego bya Satani), kuko mbonye ko utigeze unyima umwana wawe w’ikinege.” Isezerano ry’Imana ryahamije Aburahamu binyuze mu ndahiro, imbere y’abaturage bo ku yandi masi ataracumuye, ko uwumvira azagororerwa. AA 98.3
Byakomereye n’abamarayika gusobanukirwa iyobera ry’ugucungurwa — kwiyumvisha ukuntu Umugaba w’ingabo zo mu ijuru, Umwana w’Imana, agomba gupfira umunyabyaha. Igihe Aburahamu yabwirwaga gutamba umuhungu we, abo mu ijuru bose babyitayeho cyane. Bafite amatsiko menshi, bakurikiranye intambwe yose yagiye atera ngo asohoze iryo tegeko. Bigeze ku kibazo cya Isaka ngo, “Mbese intama yo gutamba ho igitambo cyoswa irihe?” Aburahamu yaramusubije ati, “Imana iribwishakire intama,” kandi ubwo Se yazamuraga ukuboko ngo amusogote, nibwo imfizi y’intama yatanzwe n’Imana yatambwe mu cyimbo cya Isaka - nibwo rero ubwiru bw’umugambi w’agakiza bwarushijeho gusobanuka, ndetse n’abamarayika basobanukirwa biruseho n’umugambi utangaje Imana yari yagiriye umuntu ngo azabone agakiza. 1 Petero 1:12. AA 98.4

robotstxt: allowed

filter: keep


text:
Perezida Paul Kagame avuga ko ingamba zo gukurikirana abanyereza umutungo ugenewe ibikorwa by’iterambere ry’abaturage bagiye gukurikiranwa kandi bakabiryozwa kuko bitakorwaga bihagijwe.
Ibi abivugiye mu Nteko Ishingamategeko kuri uyu wa Gatatu tariki 19 Nzeri 2018 ubwo yari amaze kwakira indahiro z’abadepite 80 batangiranye na manda ya 4 y’umutwe w’Abadepite.
Perezida Paul Kagame yatangiye abasaba kuzarushaho kwegera abaturage, agize ati "Uko mwageze ku baturage mubashakaho amajwi mube ariko muzakomeza kubageraho mubafasha gukemura ibibazo bafite tugomba kubakemurira".
Akomeza agira ati "Ndashaka ko mwongera umurengo wo gukurikirana abashinzwe ibikorwa byo guteza imbere abanyarwanda kugirango turebe ko bikorwa neza, hanyuma abatabikora na bo bakabibazwa. Ndasaba iyi nteko rero ko turushaho gufashanya, ko turushaho gukurikirana ibyo byose. Byakorwaga ariko icyo navugira aha ni uko bidahagije, kandi muri ibyo bidahagije hari ibyo dufitiye ubushobozi bwo kuba byarakozwe ariko bikaburira hagati aho".
Yijeje kandi ko ubwe azabikurikirana akareba niba ibyo abayobozi basabwa babyuzuza, bityo ibyo kujyana ibikorwa mu baturage ababishinzwe bakabigira ibyabo kugiti cyabo bigakurikiranwa kurushaho.
Agize ati "Ibyo ndabivuga mfite imbere yanjye urutonde rw’ibintu byinshi biba bifitiwe ubushobozi bwanatanzwe ariko ibikorwa bikorerwa abaturage ntibikorwe uko bikwiye. Umugenzuzi mukuru w’imari ya Leta musa n’aho mwatesheje umutwe cyangwa mwarondogoje aza hano akabereka imibare y’ibyatakajwe n’ababitakaje ariko bigashirira aho!"
Yizeza ko bizajya bikurikirwa, ugize ibyo abura akabibazwa kandi ko kuvuga ko atabizi bidahagije, ati "Mu myumvire yanjye hari n’uburyo bwo kubishakisha n’ubwo waba utahazi, tuzashakisha ibyo utunze ari ibyo washyize mu mazina yawe n’ay’abandi tubigarure, ariko kandi ntibirangirire aho, nawe tuzagira aho tukubika".
Muri Gashyantare 2017, Umushinjacyaha Mukuru wa Repubulika, Mutangana, yavuze ko mu myaka itatu [2013-2014, 2014-2015, 2015-2016], ubushinjacyaha bwakiriye amadosiye 827 yo kurigisa imari ya leta, 527 yo kurigisa amafaranga y’amakoperative, 138 yo kurigisa amafaranga y’amabanki n’amadosiye 128 yo gutanga nabi amasoko ya leta binyuranyije n’amategeko.
Perezida Kagame kandi yanavuze ko yizeye ko inteko Inshingamategeko igiye kugira imikorere mishya kuko n’abadepite bayirimo abenshi ari bashya ndetse harimo n’amashyaka mashya yiyongereyemo.
Abadepite barahiye bitezweho impinduka mu mikorere y’Inteko ishingamategeko y’u Rwanda


text:
Rwamagana: Dr Anita yasobanuye uko kubyara indahekana bivuna
Yanditswe na HAKIZIMANA YUSSUF
Umuhuzabikorwa wa gahunda y’igihugu yo kwita ku mikurire y’umwana akiri muto, Dr.Anita Asiimwe, yasabye abaturage kwitabira gahunda yo kuboneza urubyaro.
Ni bumwe mu butumwa yatangiye mu Murenge wa Kigabiro mu Kagari ka Cyanya mu Karere ka rwamagana mu gikorwa cyo gusura igikoni cy’umudugudu uburyo gikora.
Dr. Asiimwe yagize ati: “Icyo nshaka kubabwira ni ukuboneza urubyaro, iyo ubyaye umwana umwe ukamukurikiza undi na we agakurikirwa n’undi harimo ibibazo byinshi. Icya mbere urananirwa wowe mubyeyi nta mbaraga uba ugifite, iyo ufite umwana umuhetse undi yonka undi na we akeneye ko umwitaho murumva ko biba bikomeye ni yo mpamvu yo kuboneza urubyaro”.
Akomeza agira ati: “Iyo ubyaye umwana ukamurera agakura na we birakorohera, tugomba kubyara abo dushoboye kurera babiri batatu ariko ubundi iyo dutangiye kurenza abo ngabo kaba katubayeho, imibiri yacu irananirwa ariko iyo ubyaye ukareka umubiri wawe ugasubirana ukita kuri wa mwana umubiri wawe urasubirana ugakomeza kugira itoto”.
Abaturage bashima gahunda yo kuboneza urubyaro, Usengimana Olive ni umubyeyi w’abana 4 yagize ati: “Abajyanama b’ubuzima baje kudukangurira kuboneza urubyaro, ubwa mbere baza basanze ndi ngenyine mbimbwira umutware wange abanza kubyanga ambwira ko adashaka kuzongera kumva abo bantu bamuziye mu rugo, ariko kubera ko banyigishije nange nakwibuka uburyo navunikaga nyuma yo kubyara we nta kintu amfasha, nasabye abajyanama kuzaza mu rugo umutware wange ahari, baraje baratwigisha ntiyabyumva neza, barongera baragaruka noneho turasobanukirwa yemera ko mboneza urubyaro. Ubu nta mvune ngihura na yo”.
Mukansanga Aimée ni umugore w’imyaka 26, atuye mu mudugudu wa Bigabiro, yagize ati: “Icyo abajyanama batwigishije kugira ngo tuboneze urubyaro, batwerekaga ukuntu igoranye gutera imbere ubyara buri munsi, twarabyumvise, dufata gahunda yo kuboneza urubyaro, kandi abenshi muri twe yagenze neza ni yo hari ikibazo umuntu agize ajya kwa muganga bakamufasha”.
Bamwe mu bajyanama bakorera muri uyu mudugudu wa Bigabiro bavuze ko usibye abagore batwite bari mu kiciro cya mbere n’icya kabiri cy’ubudehe abandi bose bitabiriye gahunda yo kuboneza urubyaro.


text:
Bafunguriwe umuhanda ngo bambuke Nyabarongo bashima Imana
Nyuma y’amasaha asaga 28 bategereje ko nyabarongo ikama kugira ngo bambuke, umuhanda wafunguwe bashima Imana.
Guhera murukerera ahagana saa kumi n’imwe za Taliki ya 9 Gicurasi 2016, umuhanda Kigali-Muhanga abawukoresha baba abaturuka mu ntara y’amajyepfo cyangwa ibindi bice bice by’Igihugu, bahumetse amahoro aho kuri uyu wa kabiri ahagana saa yine umuhanda wongeraga kuba nyabagendwa.
Benshi mu bageze ku kibaya cya Nyabarongo aho bitegeraga uru ruzi, ku bakirisitu cyangwa abigenze basoma amateka ya Mose n’aba Isiraheri, bifuzaga igitangaza nk’icyo Imana yakoresheje mose ubwo yarambikaga inkoni kuri Yorodani maze ngo abayisiraheri bakambuka.
Ibyo gutekereza kwambuka iyi Nyabarongo yari yuzuye ndetse igasendera mu muhanda ikawufunga kuburyo nta muntu wambukaga, nta modoka yagendaga cyangwa ikindi icyo aricyo cyose uretse ibyo Imana yahaye kumenya kugendera mu mazi ntawabitekerezaga.
Abaraye bose kumuhanda, abacumbikiwe cyangwa bagacumbika muri Ruyenzi ya Runda bavuga ko ijoro baraye ari iryo bazahora bibuka ngo kuko barebaga ikibaya cyuzuye amazi nyamara badashobora kwambuka.
Umubyeyi umwe waganiriye n’intyoza.com ubwo yari ategereje kwambuka n’umwana we, avuga ko yageze kuri uru ruzi Taliki ya 9 Gicurasi ahagana saa tatu z’amanywa.
Uyu mubyeyi avuga ko yahageze avuye Rubavu aho yari yagiye gushyingura umubyeyi we (Papa), avuga ko yari asubiye iwe ikibungo yagera aha agasanga uruzi rwimanye inzira, kubona imodoka zambutse zikaza kubatwara ngo byari nko kumva inkuru ya Mose n’aba isiraheri ku Nyanja itukura.
Nubwo uruzi rwatuje abantu bakambuka, ababujijwe kwambuka n’uru ruzi bavuga ko nta bibazo bihambaye bahuye nabyo ngo kuko abaturage b’umurenge wa Runda hamwe n’ubuyobozi bw’uyu murenge bagerageje kubafasha mukubashakira aho barara dore ko bwamwe bacumbikiwe n’abaturage abandi ubuyobozi ngo nubwo hari abaraye kumuhanda mu mamodoka bari bajemo ngo ntawahungabanye ku bw’umutekano.
Munyaneza Theogene / intyoza.com


text:
Ku wa mbere mu gitondo nibwo hasakaye amafoto n’amashusho y’abahanzi 2 Juno Kizigenza na Ariel Wayz ku mbuga nkoranyambaga bari gusomana , ndetse benshi bacitse ururondogoro bazi ko aba bombi baba bakundana. Kuri ubu bashyize hanze indirimbo bakoranye yitwa “Away”
Iyi ndirimbo yasohotse muri iki gitondo cyo kuri uyu wa Kane tariki ya 18 Kanama ,nyuma y’amashusho abagaragaza bahuje urugwiro bari kunywa umuvinyo ku buryo bigera aho bagatwarwa bagasomana.
Aya mashusho akijya hanze abantu benshi baratangaye bavuga ko aba bombi bashobora kuba bari mu rukundo ndetse bamwe batangira kuvuga ko baba baberanye.
Abari mu mashusho bo bararuciye bararumira ku buryo uwababazaga iby’iyi foto n’amashusho baryumagaho.
Gusa, ku gicamunsi cyo kuri iyi wa Kane tariki 17 Kamena 2021, bombi batangaje ko bagiye gushyira hanze indirimbo bahuriyemo bise ‘Away’. Ariel Wayz niwe wabanje gushyira hanze ifoto igaragaza ko kuri uyu wa Gatanu bazashyira hanze mu gitondo saa yine.
Yanditse ati “Njye n’inshuti yanjye magara Juno Kizigenza twabakoreye indirimbo yo mu bihe by’impeshyi izaba hit. Muriteguye?”
Abakurikirana imyidagaduro babonye amashusho y’aba bombi basomana bahise batangira kugaragaza amarangamutima yabo. Nk’uwitwa ntwazingabo6 yahise agira ati “Mbese byari iyi ndirimbo. Mukomereza aho.”
Reba indirimbo y’aba bahanzi bafite ubuhanga butangaje muri muzika Nyarwanda Juno Kizigenza na Ariel Wayz


text:
Mu by’ukuri Imana niyo soko y’ubwenge kimwe n’uko ariyo soko y’ibyiza byose ariko kubwo kwigomeka abantu buri gihe bahimba ubwenge bwabo bahereye ku bw’Imana bagakora amabi menshi, ndetse na Satani ahimba ubwenge akopeye ku bw’Imana maze akarimbura benshi, kuko ubwenge bw’Imana bufasha abantu kubaho neza no kubana neza ariko ubwenge bw’isi n’ubw’abadayimoni buryanisha abantu kandi bukababeshaho ku nkeke.
Ikoranabuhanga rero ntabwo ari Satani warizanye ahubwo we azi gukoresha amayeri ye agatera abantu kurikoresha nabi bakisenyera.
Reka dufate urugero, nka telefone ni umugisha w’ubwenge Imana yahaye abantu kugira ngo bashobore kuvugana batari kumwe kandi mu buryo bwihuse ariko Satani we azicamo akakumvisha ko ugomba kuyikoresha mu kubeshya maze bikakuviramo gusenya. Biratangaje kubona umuntu umuhamagara akakubwira ngo ari I Kigali kandi ari I Butare, cyangwa akakubwira ngo ari mu nama kandi ari mu muhanda mu modoka cyangwa akakubwira ko aho ari imvura iri kugwa kandi izuba ricanye, none se ubwo ikibazo ni telefone cyangwa ni abazivugiraho?
Imana yahaye Adamu na Eva ingobyi ya Edeni kandi irimo ibyiza byose ariko irimo n’icyo batemerewe gukoraho, aricyo giti kimenyesha ubwenge bw’ikibi n’icyiza ariko umwanzi yarabashutse bagomera Imana bibaviramo gutakaza iyo ngobyi. Ni kimwe nuko ikoranabuhanga rifite ibyiza byinshi ariko hari n’ibyo tugomba kwirinda gukora kuko nitubikora bizadusenyera.
Muri iki gihe imbuga nkoranyambaga zigiye kuzasenya imiryango myinshi kuko abana n’ababyeyi batakibonana ngo baganire, abagabo n’abagore ntibakiganira nk’abashakanye ahubwo usanga buri wese ari kuri telefone ye, iPad cyangwa se mudasobwa, umwe ari kuri Facebook undi ari kuri Instagram, umwe ari kureba film undi ari kureba umupira, umwe yahamagara undi akamubwira ati ‘mbabarira ndahuze’, umwana yashaka kuvugisha umubyeyi, umubyeyi akamubwira ati ‘mpa amahoro’ kandi ubwo wenda ari kwirebera uko abandi biriwe n’ibyo bari gukora akibagirwa ko umuryango we ariwo uza mbere kurusha ibindi byose.
Hari n’abantu batajya basenga cyangwa ngo basome ijambo ry’Imana ariko usanga barahindutse abavugabutumwa bo ku mbuga nkoranyambaga, hakaba n’abandi batajya babwira abakunzi babo ko babakunda ariko bakabibabwirira ku mbuga nkoranyambaga, ibi rero birema undi muntu mu muntu, hakabaho umuntu wo mu buzima busanzwe n’umuntu wo ku mbuga nkoranyambaga kandi kenshi usanga uwo ku mbuga nkoranyambaga ari umuntu mwiza utandukanye cyane n’uwo mu buzima busanzwe.
Ikindi kandi hari n’abasigaye bakundanira kuri izi mbuga bakabazisambaniraho ku buryo imiryango myinshi usanga umugabo atakibana n’umugore barabigize ibanga ariko ugasanga umuntu aririrwa yandikirana n’abantu atazi n’abo atarabona yibwira ko bamukunda akirengagiza abo babana bamukundira uko ari, batamukundira uko yifotoza dore ko hari na benshi bisiga ibirungo ubundi bakifotoza ukaba utabamenya ubabonye mu buzima busanzwe.
Mu by’ukuri ikintu cya mbere izi mbuga zitwara ni umwanya kandi umwongereza yaravuze ngo “Time is Life” (Umwanya ni Ubuzima) ugutwaye umwanya aba agutwaye ubuzima. Dukwiriye rero kwisuzuma tukareba uburyo dukoresha izi mbuga, tukareba niba bituzanira inyungu cyangwa igihombo. Niba mu by’ukuri ubona biguteranya n’uwo mwashakanye cyangwa bigatuma udaha abana cyangwa abandi umwanya, gerageza ubigabanye kuko mu minsi iri imbere wazasanga byaragusenyeye umuryango.
Umubwiriza mu gice cya gatatu yaravuze ngo “buri kintu kigira umwanya wacyo, kandi icyo uha agaciro nicyo uha umwanya munini”. Twisuzume turebe niba abantu b’ingenzi mu buzima bwacu tukibaha umwanya cyangwa niba tutawuha abatanatwitaho mu gihe bikomeye. Gira umwanya wo kubana n’abawe telefone n’ibindi byuma mubifashe hasi, musangire ku meza mudafite amatelefone, muryame mutari kuri telephone maze ibyo bindi nabyo bigire umwanya wabyo kandi nubijyaho wubake abantu kandi nawe ukurikire abakubaka.
Mu by’ukuri imbuga nkoranyambaga zifasha abantu kumenya amakuru, kwiyungura ubumenyi, kongera inshuti, kumenyana, guhanahana amakuru mu buryo bwihuse, kugeza ijambo ry’Imana ku bantu benshi mu kanya gato, kubaka abantu ukoresheje impano Imana yaguhaye, kuvugana n’abantu wenda byari kuzakugora kugeraho, gusoroma ubumenyi buva mu bafite inararibonye ariko na none ibyo byose ntacyo byakumarira udafite umuryango mwiza, urimo amahoro n’urukundo Kandi wubaha Imana, ibyo rero birasaba ubwenge no kwitonda kuko tutitonze twazasanga twarisenyeye dusigaye tuba kuri Facebook , whatsap, Instagram , Twitter, Snapchat, tugatakaza abo twakundaga natwe bakadukunda.


text:
Urugendo rw’umuramyi Isezerano mu muziki uhimbaza Imana wasohoye indirimbo “Ugurura”
Ukeneye kwamamaza! Gusobanuza! Gutanga amakuru? Hamagara 0788772818
Umunyarwanda yaravuze ngo amazi arashyuha ariko ntiyibagirwa iwabo wa mbeho, bishatse kuvuga ko utazi iyava atamenya iyo ajya, kandi ngo burya n’izibika zari amagi, izi mvugo nizo umuhanzi Isezerano Jean de la Paix yashingiyeho aganira urugendo rwe rutoroshye yanyuzemo kugirango yinjire mu muziki wacurangiwe Imana arimo kugeza ubu.
Uganiriye n’umwana uwo ariwe wese mwishimanye kandi mwisanzuranyeho ntiwakifuza kugenda kuko amagambo akuganirira aba aryoheye amatwi kandi ntatume ugira irungu, ariko n’umubaza icyo yifuza kuba cyo azakubwira ikintu runaka ati “nzaba umuganga, umwarimu, umusirikare n’ibindi.”
Isezerano Jean de la Paix we, akiri muto yakubwiraga ko azaba umucuranzi kabuhariwe yewe n’umucuranzi w’icyamamare kuko aribyo yakuze akunda, gusa siko buri wese icyo yakuze akunda akigeraho byoroshye, gusa ashimira Imana ko akiri mu murongo we yakuze ari inzozi.
Aha aragaruka ku buryo yahimbaga indirimbo ariko akaziha amakorari, ati “Uko nagendaga nkura nandikaga indirimbo nkaziha amakorari. Ndangije amashuri yisumbuye nibwo natangiye kwandika indirimbo nkagira inzozi zo kuzazijyana muri sitidiyo, ariko bikarangira zimwe nzihaye amakorari izindi nkazisigarana mu ikayi.”
Isezerano Jean de la Paix, Imana yamugiriye umugisha abashishwa gukomeza amashuri ye muri Kaminuza, maze biba bimubereye inzira yo gukabya za ndoto ze zo kuzajya gukora indirimbo muri studio.
Aha arasobanura uko byagenze ngo akorere muri situdiyo indirimbo ze ebyiri za mbere, yagize ati “Ntangiye mu wa Mbere wa Kaminuza mu gihembwe cya Kabiri, hari mu muri Werurwe 2020, nibwo nagiye muri studio nkora indirimbo ebyiri zicuranze ku rwego rwo hasi. Izo ni iyitwa Ineza yawe ndetse na Iherezo. Ibitekerezo nakuye mu bantu bazumvishe, byanteye kugira umwete wo gukora izindi cyokora sinahita mbona ubushobozi vuba.”
Nyuma y’igice cy’umwaka, akoze indirimbo ze ebyiri za mbere, hari ku wa 12 Nzeli 2020, umuhanzi Isezerano, yasohoye indi ndirimbo yitwa “Kumusaraba”. Ni indirimbo yakunzwe n’abatari bake ugeraranyije n’urwego yarimo. Iyi ndirimbo yamuhaye ikizere cy’uko aramutse abyitayeho yashobora kuba umuhanzi mwiza nk’abandi bose bamamaye mu ndirimbo zo kuramya no guhimbaza Imana mu Rwanda.
Buhoro buhoro ni rwo rugendo kandi ngo ukorora acira aba agabanya, yewe ngo nta kinanira Imana, umuhanzi Isezerano Jean de la Paix yarabashishijwe, maze tariki 26 Ugushyingo 2020 ashyira hanze indi ndirimbo yitwa “Ndakubaza”. Iyi ndirimbo yatumye benshi bagira icyo bamubwira kandi gifatika, maze bimuhishuriza ko yabasha kwandika indirimbo zakora ku mitima y’abantu batari bake.
Icyizere kirarema kandi ngo ahari umuhate byose birashoboka, Isezerano Jean de la Paix, aragaruka ku buryo yabyitwayemo nyuma yo kubona ko yabasha kwandika indirimbo zakora ku mitima y’abantu.
Ati “Mu ntangiriro z’ukwezi kwa Kabiri 2021, nashyize hanze indirimbo yitwa “Urwandiko”, maze irakundwa cyane ku buryo umuntu wese yambwiraga ati komeza utere imbere, abandi bakongeraho ko mfite impano. Iyo nakiraga ibitekerezo by’abantu, bigahurirana n’uko mbikunda byatumaga mbyumvaga vuba, kuko nari ntangiye kwakira ko ndi umuhanzi.”
Ku wa 2 Kamena 2021, yahise asohora indi ndirimbo ayita “Nzamusanganira”, iyi nayo yakiriwe neza n’abantu.
Umuramyi Isezerano Jean de la Paix, kugeza ubu indirimbo ye nshya aheruka gushyira hanze imaze iminsi itageze ku Cyumweru, ni indirimbo yitwa “Ugurura” yasohoye tariki 18 Nzeli uyu mwaka. Benshi bahamya ko irimo imbaraga z’agakiza bitewe n’amagambo ayigize.
Ntabyera ngo de ni umugani waciwe n’umunyarwanda, kandi n’umwana w’Imana yageragejwe asabwa guhindura ibuye umugati nyamara ari afite ububasha ku bwami bw’ijuru. Isezerano Jean de la Paix nawe hari ibisitaza yahuye nabyo muri uru rugendo rwe rw’umuziki wo guhimbaza Imana.
Muri izo mbogamizi harimo kubura ubushobozi bwo kujya gutunganya indirimbo, ingaruka z’icyorezo cya Covid-19 nae ntizamusize kuko nta bitaramo byabaga. Gusa ngo mu rugendo rwe yahuye na benshi bajyaga bamuca intege.
Gusa ngo ahakomeye niho hava imbaraga, bityo ngo afite intego yihaye mu rwego rwo gukomeza umuziki wo guhimbaza Imana.
Ati “Mfite intego yo gukora izindi ndirimbo zihembura imitima y’abatari bake. Hari n’indirimbo z’amajwi nkeneye gukorera amshusho. Uko amabwiriza yo kwirinda Covid-19 agenda yoroshywa ndashaka gutegura ibitaramo nk’abandi bahanzi.”
Indirimbo Ugurura ya Isezerano Jean de la Paix aherutse gushyira hanze
NKURUNZIZA Jean Baptiste /UMUSEKE.RW


text:
Umuyobozi (2/3)
Kumunsi ukuricyiraho buri wese yari afite ishyaka ryo kugenda urugendo rurerure nk’uko basezeranye. Imiryango irenze magana biri yahuriye aho bavuganye. Bacye nibo basigaye kungo zaho babaga.
Byari bibaje kureba imbaga yabantu badafite cyiregera bateshejwe ubutaka bavukiyeho, aho ba sogokuruza bashyinguwe. Amasura yabo yari ananiwe kandi bakubiswe nizuba cyane. Umubabaro wimyaka myinshi bakora wabagaragaraho ukerekana ishusho yo gushoberwa nagahinda kenshi. Ariko kuriyi nshuro hari agashusho kicyizere. Amarira yatangiye gutemba kumatama yabasaza biruhutsaga umutima, mu ugushoberwa kwinshi bazunguza umutwe. Bumvaga bakwigumira aho, bakiryamira kuri ayo mabuye kuruta kujya gushaka ahari ubutaka bwiza ngo ariho batura. Benshi mubagore baraganye, batera urusaku hejuru kubwabo bapfuye kuko imva zabo zari ziraho.
Abagabo bageragezaga gushyira intwari imbere banasakuza, “ni byiza murashaka gukomeza kubabarizwa kuri ubu butaka bwavumwe mukomeze kuba muri ubu buvumo?” Mu iby’ukuri bakagombye kuba barakunze ibyiza muri byo kugirango bashyire uduce twose tubi n’ubuvumo bubarimo niba byarashobokaga.
Hari hari urusaku rusanzwe n’induru by’abantu benshi. Abagabo n’abagore babuze aho baruhukira. Abana bari kuririra mumigongo y’ababyeyi babahetse. n’amatungo yo murugo ntagoyari yorohewe. Ntago hari hari inka nyinshi, ibimasa bito bigenda bizenguruka hirya hino, ingamiya z’imitwe minini n’ibinono bibyibushye, ibikapu hamwe nibikapu byo muntoki kumigozi ijya hejuru y’ingamiya. Kuburyo inyamaswa ntoya zishobora kujyaho. Yakomeje kubitwara buri gihe izindi zari zitwaye utwanana dutoya. abana bari barigukurura imbwa mu izosi, ivuga, zisakuza, zirira, zimoka. Zose ziri hamwe. ndetsen’indogobezabiye igihe gito. Ariko umuyobozi wazo ntiyakoma, nkaho ikibazo kitamurebaga muri rusange. Umuntu wa nyawe.
Yaricaye atekereza atuje, yubitse umutwe. Kuva ubwo icira hasi; nibyo yakoraga. ariko ugendeye kumico ye iteye ubwoba, kumenyekana kwe, byagiye byiyongeracyane kuburyo yasaga n’uwanyuze mumazi n’umuriro, nkuko babimubwiye. Ikiganiro gikurikira kigomba kuba cyarumviswe.
– Tugomba kwishima kuba twarabonye uyu mugabo. Ese twari gukomeza tutamufite, Mana ntiwabikoze! Tuba twarapfuye. Afite ubwenge buzima, ndakubwiye ngo ! aratuje. Ntajambo yigeze avuga! Yavuze rimwe mugihe yarebanaga umuyobozi icyubahiro n’ishema.
– Yavuze iki? Umuntu uvuga byinshi atatekereje cyane. Umuntu usobanutse mubyukuri! aratekereza neza ntavuge, – yongeraho ko yitegereje umuyobozi n’icyubahiro ndetse n’ubwoba.
– Ntago byoroshye kuyobora abantu benshi! Yagombaga gukusanya ibitekerezo bye kuberako yari afite akazi gakomeye mubiganza bye, – byavuzwe byambere nanone.
Igihe cyarageze ngo batangire. Bategereje akanya. Ngo barebe niba hari uzahindura ibiterekerezo ngo aze bajyane nabo, arikokuko ntanumwe waje, ntago bagombaga gutegereza gufata umwanzuro.
– Kuki tutagenda? – babajije umuyobozi.
Yarahagurutse ntihagira icyo avuga.
Abagabo babanyamurava bamuhuriyeho ako kanya kumuba iruhande mugihe cy’ibibazo cynangwa ubutabazi bwihuse.
Umuyobozi, ababaye, yubitse umutwe hasi, agenda gacye gacye, ashinjagiza inkoniye imbere mucyubahiro cye. Igikundi cyakomeje kumugenda inyuma gisakuza inshuro nyishi. “Urakabaho muyobozi wacu!” yakomeje gutera intambwe agera kumarembo y’igikuta cy’urusisiro. Aho, karemano, Yarahagaze igikundi nacyo kirahagarara. noneho umuyobozi yasubIye inyuma gacye akubita inkoni ye kugipangu inshuro nyinshi.
– Urashaka ko dukora iki? – niko bamubajije.
Ntiyagira icyo abasubiza.
– Niki twagombaga gukora? Senya uruzitiro! Icyo nicyo twakoze! Ntago ubona ko yatwerekesheje inkoni ye icyo dukora? – abahagaze iruhande rw’umuyobozi barasakuje.
– Hari umuryango! Hari umuryango! – barijije abana babashyira kumarembo bahagarara barebana nabo.
– Ceceka, bucece, umwana!
– Imana idufashe, niki kijya mbere? – abagore bake barizengurutse.
– S’ijambo! Azi icyo gukora. Gusenya uruzitiro.
Mubigaragara uruzitiro rwari hasi nkaho rutahigeze.
Banyura muruzitiro.
Gake gake bagenze intabwe ijana, ubwo umuyobozi yirukiraga mubihuru by’amahwa manini akanahagarara.
Muburyo bugoye yabashije kwikuramo ubwo atangira kugenza inkoni mubyerekezo byase.
Ntanumwe wabiteguye.
– Nonen’iki kigenderewe ubu? – abacecekesha abariinyuma.
– Tema ibihuru by’amahwa! Abari bahagaze iruhande rw’umuyobozi bararira.
– Hari umuhanda, impande yi gihuru! Hariya niho! – basakurisha abana nabandi benshi bari inyuma.
– Hari umuhanda! Hari umuhanda! – abari iruhande rw’umuyobozi batera hejuru, babisubiramo bababaye. – None nigute impumyi izi aho itujyanye? Uwariwe wese ntagomba gutanga amategeko. Umuyobozi azi ibyiza ndetse ninzira yabugufi. Muteme ibihuru by’amahwa!
Binjiramo kugirango bategure inzira.
– Ooh! – arataka uwarufashwe n’ihwa mukiganza ndetse nuwarufashwemumason’ishami ry’igiti cy’inkeri zumukara.
– Bavandi, ntacyo mwabonera ubusa. mugomba kwitanga kugirango mukigereho, – ushiritse ubwoba mw’itsinda arasubiza.
Baciye mubihuru nyuma y’imbara nyinshi kandi bakomeza imbere.
Nyuma yoguhangayika gato, banyura kuruzitiro. Ibinabyo, barabisenye
Nuko barakomeze. Hato cyane niho hatwikiriwe kumunsi wambere kuko bagombaga gukemura byinshi, imbogamizi zisanzwe.
Nibi kubyokurya byose bidahagije kuko bamwe bazanye amandazi gusa na forumaje idahagije naho abandi baribafite imikati gusa yakubakiza inzara, bamwe ntanakimwe baribafite. Kubwamahirwe byari mumpeshyi kuko bahabonye ibiti byimbuto.
Rero, nubwo k’umunsi wambere bongeyeho gato, bararushye cyane. ntabyago birenze byabayeho ntanimpanuka. Mubisanzwe mugukora ibintu nkibi byagahawe agaciro gake:
Ihwa rijomba umugore umwe kwijisho ryibumoso, ryari ritwikiriwe numwenda utose;umwana umwe akubita ikirenge kungeri yigiti anavuza induru agenda anababara;umusaza agwa mumi keri avunika m’ukagomba mbari; nyuma bashiraho igitunguru, umugabo yihanganiye ububabare agendera kunkoni ye, vuba nuburibwe begera umuyobozi. (Mubyukuri, abantu benshi bavuze ko umusaza yabeshye k’ubyakagombambari, gusa ko yajijishaga kuko yari akumbuye gusubirayo. ) Vuba, hari bake batari badafite amahwa kumaboko cyangwa isura yangiritse. abagabo bihanganiye byose naho abagore bo bariho baganya buri saha naho abana bararize. Mubisanzwe, kuko batiyumvishaga izomvune zose n’ububabare, bari buzahembwe neza.
Kenshi ku ibyishimo n’umunezero bya buri muntu, ntanakimwe cyabaye kumuyobozi.
Mbese, tuvugishije ukuri, yararinzwe cyane, ariko kugeza ubwo, umugabo yari umunyamahirwe. Mwijoro ryambere mu inkambi, burumwe yarasengaga ana shimira Imana ko iminsi y’urugendo rwabo yarangiye amahoro kandi ntanakimwe, ntan’umwaku umuyobozi yahuye nabyo. Nuko umugabo uzi kwihangana cyane atangira kuvuga. isuraye yari yarangijwe n’amashami y’inkeri z’umukara, gusa ntiyabyitaye ho.
– Bavandi, aratangira. umnsi umwe w’urugendo yarabeshye birakunda inyuma yacu, shimira Imana, umuhanda nti wari woroshye, ariko twihangane kuko twese tuziko iyi mihanda igoranye izatugeza ku ibyishimo. Mana urinde umuyobozi ikibi cyose kugirango akomeze atuyobore neza.
– Ejo nzabura irindi jisho ryanjye ibintu nibikomeza kugenda nk’uyumunsi – umwe mubagore yavuganye uburakari.
– Oooh! Ukuguru kwanjye we! – umusaza yararize, atiza umurindi nigitekerezo cy’uwomugore.
Abana bakomeza kurira no kuboroga, gusaabagore bari mubihe bigoyebyo kubahoza kugirango nk’umuvugizi abe yakumvikana.
– Yego, uzabura irindi jisho ryawe, – araturika n’uburakari, – kandi abenshi mwabuze byombi! Si umwaku cyane ko umugore yabura amaso ye kubw’impamvu ikomeye nk’iyi. Nawe ubwawe byagutera isoni, ntiwigeze utekereza kumibereho y’abana bawe. Reka kimwe cya kabiri cyacu turimburwe niyi mperuka, Ni irihe tandukaniro bitanga? Ijisho rimwe ni iki? Ese amaso yawe akumariye iki mugihe hari utureberera akanatuyobora kubyishimo? Ese tugomba kwita cyane ku ijisho n’akaguru k’umusaza?
– Arikubeshya! Ikinyoma cy’umusaza! Niwe ugaragaza ibitaribyo rero ashobora gusubirayo, – insubira jwi kuva mumpande zose.
– Bavandi, uwariwe wese udashaka kujya kure, – umuvugizi arongera asubiramo, – mureke asubireyo aho kugirango yerekane ko atanyuzwe noguca intege abasigaye. Nkibikurikirana, ngiye gukurikira uyu muyobozi w’umuhanga kugirango ngire icyo mukuraho!
– Twese tuzakurikira! kuva tukiriho tuzamukurikira!
Umuyobozi yaracecetse.
Buriwese atangira kumureba ana mwongorera:
– Abyakira mu intetekerezo ze!
– Umunyabwenge.
– Reba ku impanga ye!
– Ahora ahumirije!
– Nibyo koko!
– Ntabwoba agira! bigaragara kuri buri kimwe kimwerekeyeho.
– Ushobora kongera ukabivuga! inzitiro, senyenge, ibiti by’amhwa – yabiciyemo byose. Akubita inkoni arakaye, acecetse, kandi ugomba gufora icyari mumutwe.


text:
Uyu mugabo wabaye icyamamare mu mwuga wo gusobanura Filime (agasobanuye) hano mu Rwanda nyuma akaza kubihagarika akakira agakiza yagarutse ku batari bake babarizwa mu myidagaduro, igisata yabayemo igihe kinini abagenera ubutumwa bukomeye.
Ku bakunze agasobanuye niwibuka neza urasanga umuntu wagukundishije filime runaka utazi, kandi mu buryo udashobora gusubiza inyuma hagati ya 2000 na 2013 gutyo, ari umugabo witwa Yanga (Nkusi Thomas).
Ni we wa mbere wazanye ibyo gusobanura Filime mu Rwanda, bimugira icyamamare kubera uturingushyo yashyiragamo turimo imvugo yagendaga ahimba nka za Nyakariro n’ibindi byinshi. Uyu mwuga mu gihe yawubayemo avuga ko yawusaruyemo amafaranga atari make.
Yanga yaburiye abari mu gisata cy’imyidagaduro
Kugeza ubu hashize imyaka irenga 10 ahagaritse uyu mwuga. Mu mwaka ushize nibwo yatunguye abantu avuga ko yakiriye agakiza ku mugaragaro mu biganiro bitandukanye yagiye atanga.
Nkuko tubikesha Inyarwanda.com Yanga yageneye ubutumwa abantu muri rusange bwabaherekeza muri uyu mwaka wa 2021, nyuma agira n’ubwihariye agenera abari mu gisata cy’imyidagaduro kirimo ibigusha byinshi yabayemo igihe kitari gito, abasaba kudashakira ubwamamare mu bintu bitubaka abagiye kubibona (abagenerwa bikorwa) abibutsa ko ibi byashoboka.
Yagize ati ”Birashoka cyane, ni ukuvuga ngo kugira ngo ibintu biryohe ntabwo ari uko muba mwabigize bibi gusa. Ni ukumenya ngo ibintu ndabikora nte? Kandi ugakora ibyubaka abagiye kubibona”.
Mu kugaragaza ko bishoboka yatanze urugero kuri filime kuko ari cyo gisata yabayemo cyane mu myidagaduro, ati "Reka nguhe nk’urugero rwa filime z’abahinde cyangwa se abashinwa kuko nigeze kubaho mu ma filime. Si uko basenga kurusha abandi ariko urebye umuco bafite utandukanye n’uwa abanya-America bafata filime bakayikora batazi aho izagera ugasangamo abakobwa n’abahungu bari gusomana. Mu bahinde ntibikunze kubaho kandi ntibibuza filime yabo kuba nziza”.
Yakomeje avuga ko gukora ibyiza bidasaba gukora ibibi kugira ngo abantu babikunde. Aha yagendeye ku ngero nyinshi z’ibyo tubona abenshi bakora bagamije ’gutwika’ nk’uko bikunze kuvugwa nyamara bidahesha Imana icyubahiro. Yabibukije ko imyidagaduro umuntu ashobora kuyikora kandi ari no mu buntu bw’Imana yifashishije umurongo wo muri Bibiliya.
Ati ”Iyo ubumbuye Bibiliya mu Itangiriro igice cya mbere umurongo wa mbere haranditse ngo mbere na mbere Imana. Niwicura ukabumbura amaso jya ubanza ushime Imana hanyuma uyisabe kugira ngo Mwuka Wera ayobore ibyo uri bukore byose bize kuba byiza kandi byubake abandi”.
Yasabye abantu bose gushakana Imana umwete kurusha ibindi byose muri uyu mwaka wa 2021 kandi abizeza kuzayibona nk’uko ijambo ryayo ribivuga. Abayimenye yabasabye gukomeza gushikama kuko ntawayimenye ngo asigare uko yari ameze.


text:
AMAKURU
>> Diyosezi
>> Ibigo
DIYOSEZI GATORIKA YA BYUMBA YUNGUTSE IKIGO CY'AMASHURI GISHYA
Kuri iki cyumweru taliki ya 02/03/2014, Umushumba wa Diyosezi Gatolika ya Byumba yahaye umugisha inyubako z’ikigo cy’amashuri ” SANCTA MARIA” cya Karambo. Uyu muhango wabimburuwe n’Igitambo cya Missa cyatuwe na Nyiricyubahiro Musenyeri Sereviliyani NZAKAMWITA, Umushumba wa Diyosezi Gatolika ya Byumba akikijwe na Musenyeri Alfred RUTAGENGWA ari na we nkingi-mwamba mu kubaho no gushinga imizi kw’iki kigo. Hari kandi na Padiri Paul GAHUTU, Umuyobozi wa Seminari Ntoya ya Rwesero, n’abadiri 2 bayobora Paruwasi ya Rwamiko iki kigo cyubaswemo. Ni ikigo gishya giherereye muri Paruwasi ya Rwamiko, mu murenge wa Bukure mu karere ka Gicumbi. Ni ikigo cyubaswe n’abaterangunga barangajwe imbere na Musenyeri Alfred RUTAGENGWA, Igisonga cya Musenyeri wa Diyosezi ya Byumba. Ni ikigo gifite abanyeshuri bari mu byiciro bine: Hari amashri y’incuke afite abana 206, muri bo 88 ni abahungu, abakobwa ni 118, bakaba biga mu myaka itandukanye; mu wa mbere, mu wa kabili no mu wa gatatu. Hagakurikiraho amashuri abanza agizwe n’abanyeshuri 623, muri bo abahungu ni 297, naho abakobwa bakaba 326. Abanyeshuri b’iki kigo biga neza kandi ibizamini bisoza amashuri abanza byerekana ko batsinda ku uryo bunejereje. Hakurikiraho rero ikiciro cy’amashuri yisumbuye aho bafite icyiciro rusange (Tronc commun) habirwamo abanyeshuri 67 n’amashami atatu yigwamo n’abanyeshuri 65.
Iki kigo gifite kandi abarezi 3 mu kiciro cy’incuke, abarezi 11 mu mashuri abanza n’abarimu 9 mu mashuri yisumbiye.
Iri shuri “Sancta Maria” Karambo rifite umugambi ndakuka wo kubaka mu bana icyizere cy’ubuzima bwiza gituruka mu burere, ubumenyi n’imitwarire myiza.
Umushumba wa Diyosezi Gatolika ya Byumba asoza iyi mihango yasabye abanyeshuri bose muri rusange kuba intwari mu byo bakora byose, ariko cyane yibutsa abanyeshuri bo mu cyiciro cy’amashuri yisumbuye kuko ari infura z’ikigo, bityo ko bagomba kuzaba imfura no mu buzima bwabo bwose, ari igihe bakiri ku ntebe y’ishuri, ndetse no mu buzima bwa nyuma yo kwiga.
Padiri Viateur SAFARI
Byanditswe : 2015-09-21 09:56:32
Uwabitangaje : Diocese Byumba


text:
Gucika kumusatsi no kuvamo ni ibintu abantu bitiranya kandi nyamara bitandukanye. Imisatsi icika ntango iba miremire ngo irenge aho iri. Ariko kuvamo kumusatsi ni ibintu bisanzwe kandi bidashobora kuyibuza gukura. Kuvamo kwimisatsi hari igihe byaba byinshi bikaba byatera ikibazo. Ukibaza uti itandukaniro ni irihe? Turebere hamwe buri kimwe.
Kuvamo kumusatsi
Abantu bose batakaza imisatsi igera kuri ijana buri munsi. Ni ibintu bisanzwe, buri musatsi uba ufite igihe cyo kubaho cyashira ukavamo hakazamera undi mushya. Ni ibintu bisanzwe ko imisatsi ivamo, biba ku bantu bose kandi ntibibuza imisatsi kuba miremire.
Niyo mpamvu iyo umuntu ahambuye agasokoza hasigara imisatsi myinshi mu gisokozo. Iba ari imisatsi yagiye ivamo ariko kuberako yarigisutse ikaguma ifatanye niyindi, uko iminsi ishira rero ikaba myinshi kurushaho.
Umusatsi wavuyemo uwubwirwa nuko iyo uwurebye, uba ufite akantu k’umweru kumuzi hejuru.
Umusatsi wacitse Umusatsi wavuyemo
Gucika kumusatsi
Gucika biterwa no kuba umusatsi utameze neza, zimwe mu mpamvu zibitera wazisoma hano. Ikintu kikubwira umusatsi wacitse nuko aba ari mugufi kurusha uburebure bw’umusatsi wawe usanzwe. Ushobora gucikira aho ariho hose, ni ukuvuga hashobora gucika akantu gato cyangwa hagacika ikintu kinini.
Mu gihe umusatsi wawe ucika, ntango waba muremure. Urakomeza ugakura ariko kuberako ukura nucika bingana ugakomeza ukareshya ukuntu kumwe. Dusubire ku rugero rwo gusuka, iyo usutse uhambura ufite les pousses. Nukuvugako imisatsi yawe iba yakuze, ugasokoza imisatsi ikavamo rimwe na rimwe ikanacika. Iyo birangiye ubona imisatsi yawe itaravuye aho yariri nukuvugako iba yacitse.
Imisatsi yawe ivuyemo gusa nticike yazanagera ku kibuno. Kuberako iyo idacika uburebure buguma bwiyongera kuko itarekera gukura. Ikibazo cy’ugarije benshi nuko icika, icyiza nuko ushobora kubirwanya.
Kubifuza kumenya byinshi kurushaho ku misatsi nuko bayitereka ikaba miremire kurushaho musome hano. Tuzakomeza kwandika n’ibindi byafasha, mubaye mufite icyo mushaka gusobanukirwa neza kurushaho mwatubwira muri comment.
Murakoze gusoma, mugire umunsi mwiza :-). Muzagaruke


text:
INYIGISHO YO KU CYUMWERU CYA 19 GISANZWE C. Ku wa 11 kanama 2019
Amasomo: Buh 18,6-9; Heb 11,1-2.8-19; Lk12,32-48
Amasomo matagatifu yo kuri iki cyumweru araturarikira kuzirikana ku ngingo yo kuba maso, akadushishikariza kuzirikana ku gutegereza Nyagasani. Hanze aha ngaha kuhaba, bisaba kuba maso. Ikintu cyose wakora utabanje kuba maso, ntacyo waza kuronka. Umucuruzi kugira ngo agire icyo ageraho, asabwa kuba maso. Umuhinzi ni uko. Umunyeshuri kugira ngo azatsinde ikizamini cya mwarimu, bimusaba kuba maso mu gihe cy’amasomo. Ahari hari uwambaza ati: “Ese kuba maso uvuga aho ntibyaba ari ukutigera umuntu agoheka na rimwe?”. Oya si ibyo kuko icyo gihe byaba ari uburwayi. Hari undi wakwibaza ati: “Ese aho kuba maso ntibyaba ari ukugira amaso manini cyane?”. Oya si ibyo kuko icyo gihe na byo byaba bibaye inenge. Kuba maso mvuga, ni bimwe twita kureba kure. Ni ukugira ubushishozi. Ni ukugira ubuhanga. Burya n’abakristu dusabwa kuba maso. Nk’uko izina ryacu ribivuga turi aba Kristu. Uwo Kristu n’ubwo yagiye mu ijuru ariko azagarukana ikuzo. Nyamara naza azadutungura. Ni yo mpamvu tugomba kumutegereza turi maso, dusenga kandi dukora ibyo dushinzwe gukora.
- Imana ni yo mugenga w’amateka
Isomo rya mbere ryatubwiye ibikorwa by’Imana irokora kandi igacungura umuryango wayo. Ikawukura mu mwijima ikawujyana mu rumuri. Isomo twazirikanye ryo mu gitabo cy’ubuhanga riratureba by’umwihariko twe tujya dushidikanya mu kwemera, rikatwibutsa ko Imana ari yo mugenga w’amateka yacu. Mu kutwibutsa ibitangaza Imana yakoze mu bihe bya kera, Nyagasani muri iri somo arashaka gukangura ukwizera kwacu.
Kugira ngo tubashe kumva neza isomo rya mbere ryo kuri iki cyumweru, ni ngombwa kwiyibutsa amateka Abayisraheli bari barimo mu gihe bari abacakara mu Misiri. Imana ikabambutsa inyanja bagana ubwigenge, bagakora Pasika. Pasika ubundi ni uko guhita, ukava mu rupfu ukagana mu buzima. Dufite rero icyo duhuriraho na bariya Bayisraheli: bakijijwe ubucakara, bava mu gihugu cyabagize abacakara. Ukuboko kw’Imana kwarabigaragarije. Imana natwe ihora itwigaragariza. Nk’uko maze kubivuga, iri somo rije guha igisubizo abemera bari baguye mu gishuko cyo gushidikanya. Baributswa ibitangaza byose Imana yabakoreye mu bihe bya kera, kugira ngo bongere kugira ukwizera. Abemera nta na rimwe bagomba guta icyerekezo n’intego y’ubuzima bwabo. Ubuzima bwabo bagomba guhora babutura Imana. Ni bwo no mu bibagora bazarangiza bavanye ibyishimo mu Mana, bagatsinda ubwoba, ubuzima bugatsinda urupfu.
2.Ukwemera ni ishingiro ry’ibyo twizeye
Ibaruwa yandikiwe Abahebureyi twasomye mu isomo rya kabiri yatwigaragarije nk’igisingizo kirata ukwemera kw’abakurambere. Babaye intangarugero mu kwemera. Ukwemera kwababereye uburyo bwo gutunga ibyo bizeye, uburyo bwo kumenya icyo batabonesha amaso. Abrahamu na Sara twumvise babaye intangarugero mu kwemera, bemera ko Imana ishobora byose, ishobora guhindura amateka ya muntu atari meza ikayagira meza. Abantu b’intangarugero muri Israheli bakoreshwaga n’ukwemera, bityo bategurira amaza ya Kristu. Hamwe na Kristu udufasha, natwe turi abagenzi bagana igihugu cy’isezerano. We ubwe yatubwiye ko ari Inzira, Ukuri n’ubugingo. “Nta we ugera kuri Data atamunyuzeho”. Ngiyo inkuru nziza igomba kubyutsa ukwemera kwacu mu ngorane duhura na zo muri uru rugendo rugana Imana.
3.Nimube maso
Mu Ivanjili yo kuri iki cyumweru, Yezu aradusaba kuba maso no kuba indahemuka. Isaha y’Imana ntabwo tuyizi, ibyo bikaba bigomba gutuma duhora turi maso. Aratsindagira ibintu bitatu byagombye kuturanga: kuba maso, kwitegura no gukorera cyangwa gufasha abandi. Luka yanditse Ivanjili mu gihe hari abantu bari bamaze kurambirwa gutegereza amaza y’Umucunguzi. Bari barumvise ko Nyagasani azaza mu ikuzo kubajyana mu Ngoma ye, nyamara imyaka yari ishize ntacyo babonye, bakibaza niba baba batarabeshywe.
Aha rero ni bwo bagombaga kongera kumva igisubizo cya Yezu, kandi tukaba dukwiye kubyumva neza muri iki gihe: « Nimube maso ». Tugomba kuba maso tukitondera ibyo tuvuga, indoro yacu, ibyo dukora buri gihe. Uri maso ni utarangariye mu by’isi, agashishikazwa no gukora ugushaka kw’Imana.
4.Umwana w’umuntu azaza mu gihe mudakeka
Ni byo koko, nta muntu n’umwe uzi umunsi cyangwa isaha azavira kuri iyi si. Nta n’umwe uzi isaha Nyagasani azamwimuriraho amuvana kuri iyi si amujyana ahandi. Icyo tuzi neza cyo, ni uko iyi si dutuyeho, igihe kizagera tukayivaho tukimurirwa ahandi. Tuzajya he rero? Inshuti z’icyaha zizagira umwanya wazo, n’incuti z’ubutungane zigire umwanya wazo. Imana ishaka kubana natwe iteka ryose, Imana ishaka kubana na twe igihe cyose. Icyo dusabwa rero ni ukuba maso, buri wese akora neza inshingano ze, azirikana ko igihe Nyagasani azazira azabazwa uburyo yakoze ibyo yari ashinzwe n’uburyo yitaye ku bo yari ashinzwe. Ikibazo ntabwo ari icyo kumenya igihe Nyagasani azazira, ahubwo buri wese yibaze uburyo yiteguye amaza ye, kandi yiteguye kumumurikira ibyo yashinzwe gukora hano ku isi. Ngo uwahawe byinshi azabazwa byinshi. Nimube maso kuko Umwana w’umuntu azaza mu gihe mudakeka! Twirinde kandi abahanuzi b’ibinyoma bihimbira amatariki, ahubwo duharanire guhorana amatara yaka, bivuze ngo duhorane imitima icyeye. Guhorana umutima ucyeye ni ukuzibukira icyaha, ni ko kuba maso.
Yezu yatanze urugero rw’umujura. Yagize ati: “Musanzwe mubizi : iyaba nyir’urugo yamenyaga igihe umujura azazira, ntiyareka bamupfumurira inzu”. Twese turabizi, nta muntu n’umwe umenya igihe umujura azira kuko ndetse umujura aza cya gihe tudakeka, cya gihe abantu baba batwawe n’agatotsi. Ngo n’Umwana w’umuntu ni ko azatungurana.
Yezu asaba abigishwa be kuba maso, mbere na mbere yabasabye kudatwarwa n’ibintu kuko azi neza ko ari byo bikunze kudutwara uruhu n’uruhande ku buryo ndetse n’uwabishyikiriye aba yumva yarageze iyo ajya. Yagize ati: “Nimugurishe ibyo mutunze mubifashihse abakene. Nimwishakire impago zidasaza n’ubukungu butazashira bwo mu ijuru, aho umujura atagera n’aho imungu itonona”. Ni aha buri wese muri twe ngo yibaze uko ari bushyire mu bikorwa iyi nyigisho ya Yezu: Ese jyewe uyu munsi ni iki nza kugurisha muri bya bindi byose bimbuza kubona Yezu? Ese jyewe ni iki nza guha wa mukene duturanye? Wa mukene tuza guhura? Turabizi neza ko kuri wa munsi wa nyuma tuzakirwa n’indushyi tuzaba twaragobotse.
Mu kuba maso rero natwe turasabwa umwitozo utoroshye wo kwihambura ku bintu, ku mafaranga. Ngira ngo mwese muzi inyota tuyagirira, muzi ukuntu adutwara uruhu n’uruhande maze bigatuma twibagirwa Yezu. Ese ubundi hari umuntu waba uzi umubare w’amafaranga menshi ari angahe maze ngo tuzajye tuyashaka bityo uyagezeho yicare yiruhukire? Kuko muzarebe iteka ari umukene ararira, ari umukire akarira. Nta muntu n’umwe ujya wemera ko afite amafaranga. Iteka muntu aba yumva ibyo afite byakwiyongera. Burya inyota y’ibintu, y’amafaranga ntiteze gushira. Nta muntu n’umwe ushobora kuyitumara usibye Yezu wenyine. Uwahuye na we yemera guhara byose kubera Ingoma y’ijuru n’abavandimwe.
5.Nimukenyere kandi muhorane amatara yaka
Yezu ati: « Mukenyere ! ». Gukenyera ni ukwitegura gutera intambwe tugana imbere kugira ngo tuve mu bintu by’akamenyero. Akenshi igishuko tugira kikaduheza inyuma mu bukristu bwacu ni ukuvuga ngo: « Byamye bikorwa gutya ». Tugomba kwemerera Roho Mutagatifu akadufasha kugira umutima wagutse. Papa Fransisko ni we ugira ati: « Nimugere ku mpera z’isi, “dans les peripheries”, haba mu bushomeri, mu bwigunge, mu barwayi batereranywe n’imiryango yabo, mu bafite ibibazo bitandukanye. Dukenyere twitegure kubafasha, ari na cyo cya gatatu Yezu yatwibukije: Nimugenze nk’abantu bategereje Shebuja, bari mu gutunganya umurimo wabo.
Gukorera abandi bitandukanye no kubategeka. Twibuke urugero Yezu yahaye abigishwa be ku wa kane mutagatifu: yapfukamye imbere yabo kugira ngo aboze ibirenge. Yahoraga ahakanira abashakaga kumugira umwami wa hano ku isi. Aratwigisha ko gukorera abandi atari ugufata umwanya wabo, atari ugufata icyemezo mu mwanya wabo. Iki kintu ni ingenzi mu miryango yacu, mu mashyirahamwe yacu, mu kazi dukora. Kenshi dutekereza ko hari icyo turusha abandi, tugashaka kubagiraho ububasha. Umugaragu w’indahemuka ntabwo ari wa wundi wiyerekana, ahubwo ni uwicisha bugufi ngo n’undi agaragare. Natwe rero twihatire kuba indahemuka: Indahemuka mu bintu bito bya buri munsi, mu bishuko, mu rugo, mu bukristu no mu byacu bwite.
Ikindi dusabwa muri kwa kuba maso ni ukugira ukwemera kubera ko aho tugana tutahabonesha amaso yacu y’umubiri. Ibaruwa yandikiwe Abahebureyi yabitubwiye igira iti: “Ukwemera ni ishingiro ry’ibyo twizeye, kukatubera n’icyemezo cy’ibitagaragara”. Banaduhaye ingero z’abantu baranzwe n’ukwemera kutajegajega, ba bandi bemeye maze bikabaviramo umukiro. Batubwiye Abrahamu wumviye Imana maze akagenda agana igihugu atazi. Batubwiye Sara wahawe ubushobozi bwo gusama inda kandi yari ageze mu za bukuru. Kuba maso, bijyana no kugira ukwemera.
Bakristu bavandimwe ntabwo tugomba kwicara ngo tugereke akaguru ku kandi nk’abageze iyo bajya, kuko hano ku isi tukiri mu rugendo. Ni ibyo ibaruwa yandikiwe Abahebureyi yatubwiraga ku basokuruza bacu igira iti: “Abo bose bapfanye ukwemera, na none bataragera ku byiza basezeranyijwe, ariko basa n’ababirabukwa babiramukiriza kure, bahamya ko ari abagenzi n’abashyitsi kuri iyi si. Abavuga batyo baragaragaza rwose ko bari mu gushakashaka igihugu cy’iwabo nyakuri; kuko iyo baza kuba bakumbuye icyo baturutsemo, bari bagifite umwanya uhagije wo gusubirayo”.
Bakristu bavandimwe, kuri iki cyumweru turasabwa kuba maso kuko tutazi umunsi n’isaha Nyagasani azazira ndetse azanaza n’igihe tudakeka. Muri uko kuba maso turasabwa kurangwa n’urukundo rwa kivandimwe, cyane cyane dufasha abatishoboye. Muri uko kuba maso turasabwa kandi no kurangwa n’ukwemera.
Ukaristiya iduhuza ku buryo bwuzuye n’Imana iduhuriza ku meza yayo, Nyagasani adusezeranya ibyishimo n’urumuri iruhande rwe. Tumusabe aduhe kuba maso mu kwizera, twakira urumuri rwa Roho Mutagatifu. Ni bwo amaza ye atazadutungura, ahubwo akazatubera ihirwe ridashira.
Umubyeyi Bikira Mariya, we uhora utubwira ati: “Nimwicuze!, Nimwicuze!, Nimwicuze! Inzira zikigendwa” adusabire.
Padiri Niyonsenga Théophile


text:
Umuntu urwaye diyabete ashobora kurya imbuto, ariko zimwe na zimwe ziba zifite isukari iri ku rwego rwo hejuru,bityo kuzirya bikaba byakwangiza ubuzima bw’umurwayi wa Diyabete.
Amakuru dukesha ikinyamakuru reader’s digest kiratwereka zimwe mu mbuto umuntu urwaye Diyabete agomba kwirinda kurya n’izo agomba kurya.
Imbuto agombo kwirinda kurya
1.Inanasi(Pineaple)
Inanasi ni urubuto rudufasha mu buzima bwacu, ariko rukaba rurimo isukari nyinshi.Ishobora kuba yakugiraho ikibazo kuko umutobe wayo uba ufite amagarama16 y’isukari mu gikombe kimwe.
Umutobe wayo uraryoha kandi ukaba ubamo vitamin B,C ndetse n’izindi ntungamubiri, kandi ku bantu bashaka kugabanya ibiro inanasi yabigufashamo.Si ibyo gusa, inanasi inafasha amagufa kuba yakomera kuko yifitemo karisiyumu(Calicium). Ariko si byiza ko umuntu urwaye diyabete akomeza kuyirya kuko ishobora kuba yatuma urwego diyabete iriho ruzamuka.
2.Imyembe(Mangoes)
Imyembe ni urubuto rukungahaye kuri vitamine ndetse n’izindi ntungamubiri, kandi bikaba ari na byiza ko umuntu urwaye kanseri yajya arya imyembe kenshi gashoboka.
Igikombe kimwe cy’umutobe w’imyembe gifite amagarama 23 y’isukari, rero si byiza ko umuntu urwaye diyabete arya cyangwa anywa umutobe w’imyembe, ahubwo ubushakashatsi bwakomeje bugaraza ko agomba gutogosa amababi y’igiti cy’umwembe atanu cyangwa atandatu mu mazi maze akanywa ayo mazi.
3.Itende(sweetened cranberries)
Itende ni zimwe mu mbuto zigira isukari nkeya kuko zifite amagarama 4 yonyine mu gikombe kimwe. Ariko iyo uzishyize hanze ku zuba uba uzongerera kuba zagira uburyohe bwinshi, rero ibyo bikaba atari byiza ku muntu urwaye Diyabete. Niba ushaka kuzirya ujye wirinda kuba wazishyira ku zuba uzirye uko zimeze nubwo abantu benshi bakunze kuzirya ari uko zabanje kujya ku zuba.
4.Amaronji(Oranges)
Uru narwo ni rumwe mu mbuto zikungahaye kuri vitamine ndetse n’izindi ntungamubiri.Rero abashakashatsi bagaragaje ko atari byiza ko umuntu urwaye diyabete yajya arya amaronji bitewe n’isukari yifitemo yo ubwayo.
Imbuto umurwayi wa Diyabete agomba kurya
1.Pome(Apples)
Pome ni rumwe mu mbuto Nziza umuntu urwaye Diabete agomba kurya, kuko zifitemo karori(Calories) 77 zishobora kuba zagufasha. Ikindi kandi muri pome havamo vitamin C.Nubwo iyo vitamin C iboneka muri ziriya mbuto zavuzwe haruguru ariko si nziza ku muntu urwaye diyabete biba byiza ugiye uzisimbuza pome.
2.Amapera
Bitewe nuko amapera abamo ubutare ndetse na vitamin K, ni byiza ko umuntu ufite ikibazo cya diyabete yagakunze kujya ayarya kenshi gashoboka. Amapera yawe ushobora kuba wajya uyabika ahantu heza kugira ngo arusheho kumera neza. Byaba byiza ugiye uyabika nko muri frigo.
3.Inkeri
Inkeri ni icyo kurya cyiza ku muntu urwaye diyabete kubera ko zikungahaye kuri vitamine. Umutobe wayo mu gikombe kimwe uba wifitemo amagarama16 ya carbohydrates ndetse na karori(Calories)62. Kandi byaba byiza zigiye ziba amafunguro yawe ya mu gitondo mu gihe bigushobokeye.
4.Imineke
Imineke ni zimwe mu mbuto zidahenda kandi ziryoha, kandi ikaba ibamo potasiyumu(potassium) na Vitamin C.Ni byiza ko urya imineke itarashya cyane kuko uko uyireka igashya cyane niko isukari yiyongera.
Diabete ni indwara yangiza ubushobozi bw’umubiri ntubashe gukoresha umusemburo ugenga ingano y’isukari mu mubiri.Raporo y’umuryango wa World Health Organisation igaragaza ko umubare w’abantu basaga miliyoni 1.6 bapfuye bishwe na diyabete mu mwaka wa 2016.


text:
Ishami ry’Umuryango w’Abibumbye ryita ku buzima(OMS)rivuga ko ababana n’ubumuga bagera kuri 20%by’abaturage bakennye cyane ku isi.Umubare munini ubarizwa mu bihugu biri mu nzira y’amajyambere. Mu Rwanda,bangana na 4,7% by’abaturage bose kandi abenshi ni abana bato.
Iyo bene abo bavuka mu miryano na yo ikennye,ibintu bihumira ku mirari.Ni bwo bamwe biyemeza gusabiriza ngo baramuke kandi batunge imiryango yabo.Bityo uwakagombye gufashwa akaba ari we ufasha abandi.
Biteye isoni n’ikimwaro ku babyeyi
Ababyeyi bafite abana bamugaye barahangayika,bikabatera isoni n’ikimwaro.Rimwe na rimwe,rubanda ikabaryanira inzara ngo babyaye inzanga cyangwa ikigoryi(retard mental).
Muri uko guhangayika,hari ababitaho gusumbya abandi bana kuko bazi ko ntawundi ubareba cyangwa bareba.Hari n’abatabitaho na gato,bakabahisha kure ngo abantu batabona ishyano umuryango wagushije.
Urugero ni urwa Hakorimana Alex. Ababyeyi bemeye kumukura mu nzu,nyuma y’imyaka icumi.Ni bwo yabonye uburenganzira nk’ubw’abandi bana,atangira ishuri.N’ubwo agenda yishingikirije ikibando,ntibimubuza kugira amanota meza.Abonye insimburangingo ntibyarushaho?
Igihano cy’Imana n’umuzigo ku bandi
Uwamugaye hari ubwo abona ubuzima bwe nk’igihano cy’Imana n’umuzigo ku bandi.Impamvu si iyindi ni uko umuntu yaremewe kwigenga no kugira igihagararo kimutera ishema mu bandi.
Nguko uko byagendekeye Uwamariya Claire. Yagize impanuka y’umuhanda acika akaguru.Yari ageze mu mwaka wa 3 secondaire.Kugeza magingo aya yabuze ubwasubira mu ishuri.Na biriya biti yisunga ntibimworoheye mu ntugu.Asangiye n’abandi za mvugo zibatesha agaciro ngo ni masikini, kajoriti, igicumba, n’izindi…
Nta muntu ubaho ku isi wishimira ikintu icyo aricyo cyose cyamutesha agaciro.Ibirenze aho(nko gusabiriza)abikora by’amaburakindi.
Umuntu agirwa n’abandi
Kwakira ubwo buzima no kwiyakira ni intambara ubwayo.Ineza agirirwa atabitewe n’igikundiro cyangwa uburanga bundi ni yo imufasha kumva ukuntu umuntu agirwa n’abandi.Nuko ubuzima bugakomeza,atabayeho mu bwigunge(bamukingirana!).
Aho Leta imushingiye igiti
Ibihugu byinshi byasinye amasezerano arengera abafite ubumuga kugira ngo bagire uruhare n’uburenganzira ku iterambere(development and human rigths of all).Hagomba kujyaho amategeko aborohereza kubona aho baba bigenga kandi bisanzuye(access to in-home,residential,community support services and live assistance,art.19-20).
Na none kandi,ni ngombwa ko hashyirwaho ikigega kibafasha kuva mu bukene no kubona ubwishingizi bujyanye n’ibibazo bafite,bityo bakagira ubuzima bubabereye(rigth on an adequate standard of living and social protection…as well as assistance with disability related expenses in case of poverty, art.28).
Na bo bakeneye ubuzima burambye budashingiye kuri gahunda za Leta zo kubaho mu gihe gito(court terme).Muri urwo rwego,ibikorwa nk’ibya Gatagara bikwiye kongererwa ubushobozi no gukwirakwizwa mu Turere twose.Bikaba akarusho bahawe n’urubuga rwo kwidagadura no kugaragaza ko na bo bashoboye.Mbese nk’aba baturanyi bo muri Congo:
Nta gushidikanya ko Leta nimushingira igiti n’umuganda bihamye,ubana n’ubumuga atazongera kubona ubuzima bwe nk’umuvumo cyangwa igihano cy’Imana.Ababyeyi na bo bazagira agahenge(droit au répit).
Mubigejejweho na
SEKABUKE Asman,Kigali-Bugesera


text:
Abanyeshuri batangiranye ingamba nshya muri uyu mwaka w’amashuri
Yanditswe na MUGISHA BENIGNE
Abanyeshuri bo mu mashuri yisumbuye basoje ibiruhuko batangaza ko uyu mwaka w’amashuri wa 2018 bawutangiranye ingamba nshya, biyemeza kwitwara neza no gutsinda kurusha uko byagenze umwaka ushize.
Bamwe mu baganiriye n’Imvaho Nshya bari baherereye muri gare ya Muhanga n’iya Nyabugogo, bemeza ko ingamba bihaye bazitangiranye intego yo kudakerererwa ku ishuri, dore ko bagendeye igihe gihuje neza n’ingengabihe y’ingendo z’abanyeshuri Minisiteri y’Uburezi yashyize ahagaragara.
Munganyinka Solange wiga mu Rwunge rw’amashuri rwa Kigeme ruherereye mu Karere ka Nyamagabe, ubwo Imvaho Nshya yamusangaga muri Gare ya Muhanga, yari yitwaje ibikapu, valise, Matola n’indobo, ubona ko koko agiye ku ishuri.
Yagize ati “Nsubiye ku ishuri nyuma y’ibiruhuko by’amezi abiri ndi mu rugo, ngiye mu mwaka wa gatanu mu ishami ry’ubugenge, ubutabire n’ibinyabuzima, mfite ingamba nshya zo gutsinda neza muri uyu mwaka kugira ngo nzinjire mu mwaka wa gatandatu niteguye neza ikizamini cya Leta.”
Munganyinka avuga ko kwitegura ibizamini bya Leta bikorwa kare umunyeshuri atsinda amasomo yo mu myaka ibanziriza uwo azakoramo ibizamini, dore ko usanga ibyo yize mu myaka itatu yose umunyeshuri abibazwaho.
Yandagiye Samson na we ni umunyeshuri wari waje gutega imodoka ajya kwiga mu Rwunge rw’amashuri rwitiriwe Mutagatifu Bernadette rw’i Save, mu Karere ka Gisagara. Ubwo yaganiraga n’Imvaho Nshya ku ngamba afitiye uyu mwaka, yavuze ko nta zindi ngamba uretse kwiga, akunguka ubumenyi agashimisha n’ababyeyi baba bamuhaye byose ngo azige neza.
Ati “Ingamba mfitiye uyu mwaka ni ukugira ikinyabupfura, kwiga neza no gutsinda nirinda kurangara. Ababyeyi baba bakoze ibishoboka ngo nige, ngomba rero kubahesha ishema haba mu myitwarire, mu buhanga buganisha ku nsinzi nkazacyura amanota meza”.
Iriza Ange Nelly na we ni umunyeshuri wiga mu Rwunge rw’amashuri rwitiriwe Mutagatifu Stella Matutina, mu Karere ka Rulindo. Yatangarije Imvaho Nshya, ko uyu mwaka mushya w’amashuri awufitiye ingamba nshya.
Yagize ati “Ntangiye umwaka w’amashuri mushya mfite ingamba zo gutsinda mu ishuri, ngiye gutangira umwaka wa gatatu w’ikiciro rusange, ni umwaka ngomba gukoramo ikizamini cya Leta, mfite ingamba zo kwiga neza, nirinda uburangare ngamije gutsinda amasomo yose no gucyura indangamanota nziza. Mfite kandi ingamba zo gutsindira ikizamini cya Leta mu kiciro cya mbere (Division I).”
Abajijwe aho akura ikizere cyo gutsinda neza ikizamini cya Leta akaza mu kiciro cya mbere cy’amanota, Iriza yagize ati “ Ubushobozi ndabufite, abarimu b’abahanga ni bo batwigisha, ndetse n’umuhate wo kubigeraho ndawufite, hamwe no gusenga nzabigeraho nta kabuza.”
Si abanyeshuri gusa bari muri gare gutega, kuko n’abarimu wabonaga bakereye gusubira ku mashuri. Bamwe mu baganiriye n’Imvaho Nshya bayitangarije ko itangira ry’amashuri ritareba gusa abanyeshuri, ahubwo rireba n’abarezi.
Mvano Gered ni umwe mu bigisha mu ishuri ryisumbuye rya Bulinga, atangaza ko iki ari igihe cy’itangira ry’amashuri ku banyeshuri n’abarezi, kuko nta bwo umunyeshuri yabaho umurezi adahari, ndetse n’umurezi ntiyakwitwa umurezi adafite uwo arera.
Avuga rero ko mu barezi naho harimo abakorera kure y’ingo zabo, ibiruhuko byagera bagataha, byasoza bagasubira ku kazi.
Nk’umurezi ngo nawe afite ingamba zo gutanga ubumenyi bwose afite ku banyeshuri yigisha kugira ngo bazatsinde neza, anashimangira ko abanyeshuri n’abarezi buzuzanya kugira ngo insinzi igerweho.
Abajijwe ku cyo atekereza ku ireme ry’uburezi abarezi basabwa kugeraho kugira ngo ibyo bigisha bizagirire umumaro abanyeshuri cyane ku isoko ry’umurimo, Mvano yavuze ko integanyanyigisho nshya bakoresha muri iki gihe izatuma bagera ku ireme ry’uburezi, kuko iha umunyeshuri umwanya uhagije wo gutekereza no kwivumburira binyuze mu bushakashatsi bwe ku giti ke.
Yemeza ko Minisiteri y’Uburezi maze kubahugura mu gukoresha iyi nteganyanyigisho nshya, ndetse ko banakubutse mu mahugurwa ajyanye n’ibazwa ryayo, dore ko uyu mwaka w’amashuri wa 2018 ari bwo izatangira kubazwaho mu bizamini bya Leta.
Minisiteri y’Uburezi yakunze gutangaza amahugurwa y’abarimu muri gahunda zinyuranye z’uburezi harimo n’integanyanyigisho nshya, nk’uko byakunze kugarukwaho na Nzitabakuze Claudien ushinzwe imicungire y’abarimu mu Kigo cy’igihugu cy’uburezi REB.


text:
Isomo rya 1:Yonasi 3,1-10
Ijambo ry’Uhoraho ribwirwa Yonasi ubwa kabiri, riti «Haguruka ujye i Ninivi, umugi mugari, maze ubamenyeshe icyo nzakubwira.» Yonasi arahaguruka maze ajya i Ninivi akurikije ijambo ry’Uhoraho. Ninivi rero ikaba umugi mugari bihebuje, kuwugenda byari iminsi itatu. Yonasi yinjira mu mugi, akora urugendo rw’umunsi umwe. Yigisha agira ati «Hasigaye iminsi mirongo ine, maze Ninivi ikarimbuka.» Abantu b’i Ninivi bemera Imana, batangaza igisibo, bambara ibigunira, kuva ku mukuru kugeza ku muto. Rya jambo riza kugera ku mwami wa Ninivi, na we ahaguruka ku ntebe ye y’ubwami, yambura igishura, yambara ikigunira, yicara mu ivu. Nuko batangaza muri Ninivi iteka ry’umwami n’abakuru bo mu gihugu, rivuga riti «Abantu n’inyamaswa n’amatungo, ari amaremare n’amagufi, ntibigire icyo birya, ntibirishe kandi ntibinywe n’amazi. Nibyambare ibigunira, baba abantu, zaba inyamaswa, nibitakambire Imana n’imbaraga zose, maze buri wese areke imigirire ye mibi, n’urugomo rwitwaza amaboko. Ni nde wamenya niba Imana itahindura imigambi, umujinya ugashira mu mutima, maze ntitube tugipfuye?» Imana ibonye ibyo bakoraga, n’uko bahinduye bakareka imigenzereze yabo mibi, na yo ihindura imigambi, icyago yari yabateguje ntiyakibateza.
Zaburi ya 129 (130),1-2. 3-4. 7bc.8
Uhoraho, ndagutakambira ngeze kure,
Uhoraho, umva ijwi ryanjye.
Utege amatwi ijwi ry’amaganya yanjye!
Uhoraho, uramutse witaye ku byaha byacu,
Nyagasani, ni nde warokoka?
Ariko rero usanganywe imbabazi,
kugira ngo baguhoranire icyubahiro.
kuko ahorana imbabazi,
akagira ubuntu butagira urugero.
Ni we uzakiza Israheli
ibicumuro byayo byose.
Ivanjili ya Mutagatifu Luka 10, 38-42
Yezu akomeza urugendo n’abigishwa be, agera mu rusisiro, maze umugore witwa Marita aramwakira. Yari afite mwene nyina witwa Mariya, akaba yicaye iruhande rw’ibirenge bya Nyagasani, yumva amagambo ye. Marita we yari ahugiye mu byo gushaka amazimano. Ageze aho, araza abwira Yezu ati «Mwigisha, nta cyo bikubwiye kubona murumuna wanjye amparira imirimo yose? Mubwire aze amfashe!» Ariko Nyagasani aramusubiza ati «Marita, Marita, uhagaritse umutima kandi urahihibikanywa na byinshi; nyamara ibya ngombwa ni bike, ndetse ni kimwe gusa. Mariya rero yahisemo umugabane mwiza, udateze kuzamwamburwa.»


text:
INYANDIKO Z’IBANZ
Kuza kwa Kristo kwa mbere
Neretswe igihe Yesu yagombaga kwambara kamere muntu, akicisha bugufi akaba nk’umuntu, maze akababazwa n’ibigeragezo bya Satani. IZ 130.3
Ivuka rye ntiryaranzwe n’ikuzo no gukomera by’isi. Yavukiye mu kiraro cy’inka kandi aryamishwa mu muvure; nyamara ivuka rye ryahawe icyubahiro birenze uko abana b’abantu bose bubahwa. Abamarayika baturutse mu ijuru bamenyesheje abashumba ko Yesu yaje, kandi umucyo n’ikuzo bivuye ku Mana byaherekeje ubuhamya bwabo. Abamarayika bo mu ijuru bafashe inanga zabo maze basingiza Imana. Mu majwi agaragaza insinzi bategurije Umwana w’Imana wari uje mu isi yacumuye kugira ngo asohoze umurimo wo gucungura umuntu, kandi kubw’urupfu rwe azanire umuntu amahoro, umunezero n’ubugingo buhoraho. Imana yubashye ukuza k’Umwana wayo n’abamarayika baramuramya. IZ 130.4
Abamarayika b’Imana batambaga hejuru bitegereza igihe yabatizwaga; Mwuka Muziranenge yamanutse mu ishusho y’inuma maze amugaragazaho urumuri. Ubwo abantu bari bahagaze aho batangaye cyane, bamuhanze amaso, bumvise ijwi rya Data wa twese rivugira mu ijuru riti: “Ni wowe Mwana wanjye nkunda, nkakwishimira.” IZ 131.1
Yohana ntiyari azi ko uwo ari Umukiza uje amusanga kugira ngo amubatirize muri Yorodani. Nyamara Imana yari yaramusezeraniye ko izamuha ikimenyetso kizatuma amenya Ntama w’Imana. Icyo kimenyetso cyatanzwe ubwo inuma iturutse mu ijuru yazaga igahagarara kuri Yesu maze ikuzo ry’Imana rikarabagirana ahamuzengurutse hose. Yohana yarambuye ukuboko kwe agutunga Yesu maze avuga n’ijwi rirenga ati: “Nguyu Umwana w’intama w’Imana, ukuraho ibyaha by’abari mu isi.” IZ 131.2
Yohana yamenyesheje abigishwa be ko Yesu ari Mesiya wasezeranwe, Umukiza w’isi. Ubwo umurimo we warimo urangira, Yohana yigishije abamukurikiraga kureba Yesu kandi bakamukurikira kuko ari we Mwigisha Mukuru. Imibereho ya Yohana yari yuzuye imibabaro no kwiyanga. Yategurije ukuza kwa mbere kwa Kristo, ariko ntiyemerewe kubona ibitangaza bya Kristo no kwishimira ubushobozi yagaragaje. Yohana ubwe yari azi ko agomba gupfa igihe Yesu yajyaga gutangira umurimo we nk’umwigisha. Ijwi rye ntiryari ricyumvikana cyane, usibye mu butayu gusa. Imibereho ye yari iyo kuba ahitaruye wenyine. Ntiyakomeje komatana n’umuryango wa Se ngo anezerwe no kubana na bene wabo, ahubwo yarabasize kugira ngo asohoze umurimo we. Abantu benshi bavaga mu mijyi ituwe cyane no mu midugudu maze bakerekeza mu butayu bajyanywe no kumva amagambo y’uwo muhanuzi utangaje. Yohana yageraga ishoka ku mizi y’igiti. Yamaganaga icyaha ntatinye ingaruka zamubaho, maze ategurira inzira Ntama w’Imana. IZ 131.3
Ubwo Herode yumvaga ubuhamya bwa Yohana bukomeye kandi budakebakeba, yakozwe ku mutima maze n’amatsiko menshi abaza icyo agomba gukora kugira ngo abe umwigishwa we. Yohana yari azi neza ko Herode agiye kurongora umugore w’umuvandimwe we nyamara umugabo w’uwo mugore yari akiriho maze abwiza Herode ukuri ko amategeko atabyemera. Herode ntiyashakaga kugira icyo areka. Yatwaye umugore wa mwene se, kandi biturutse ku mbaraga z’uwo mugore, Herode yafashe Yohana maze amushyira mu nzu y’imbohe nyamara agambiriye ko azagera aho akamurekura. Ubwo Yohana yari afunzwe, abigishwa be bamubwiye iby’imirimo ikomeye Yesu akora. Ntabwo yashoboraga kumva amagambo ye yuje ubuntu, ariko abigishwa baramubwiraga kandi bakamuhumurisha ibyo babaga bumvise. Bidatinze, Yohana yaje gucibwa umutwe biturutse ku mugore wa Herode. Nabonye ko abigishwa bicishaga bugufi cyane bakurikiye Yesu babonye ibitangaza bye, kandi bumvise amagambo ahumuriza yavaga mu kanwa ke, baruse Yohana Umubatiza. Ibyo bivuze ko bahawe ikuzo n’icyubahiro kurutaho, ndetse bagize umunezero uruseho mu mibereho yabo. IZ 131.4
Yohana yaje afite umwuka n’imbaraga nk’ibya Eliya kugira ngo yamamaze inkuru yo kuza bwa mbere kwa Yesu. Neretswe ibyo mu minsi y’imperuka maze mbona ko Yohana yari ahagarariye abazagenda buzuye umwuka n’imbaraga za Eliya kugira ngo bategurize umunsi w’uburakari no kugaruka kwa Yesu. IZ 131.5
Yesu amaze kubatirizwa muri Yorodani, Mwuka yamujyanye mu butayu kugira ngo umwanzi amugeragerezeyo. Mwuka Muziranenge yari yaramaze kumutegurira guhangana n’ibyo bigeragezo biteye ubwoba. Yamaze iminsi mirongo ine ageragezwa na Satani kandi muri iyo minsi ntiyagize icyo arya. Mu byari bimukikije byose nta na kimwe cyari kinejeje cyari gutera kamere muntu kugamburura. Aho hantu h’ikidaturwa kandi hitaruye Yesu yari kumwe n’inyamaswa zo mu gasozi n’umwanzi. Umwana w’Imana yari yatentebutse kandi yananutse bitewe n’umubabaro no kutagira icyo arya cyangwa ngo anywe. Nyamara yari yamaze kwiyemeza, kandi yagombaga gusohoza umurimo yari yaraje gukora. IZ 132.1
Satani yuririye ku mibabaro y’Umwana w’Imana maze ategura kumwibasira akoresheje ibigeragezo byinshi binyuranye yiringira ko agiye kumutsinda kubera ko Yesu yari yicishije bugufi akamera nk’umuntu. Satani yazanye iki kigeragezo kigira kiti: “Niba uri Umwana w’Imana, bwira iri buye rihinduke umutsima.” Yagerageje Yesu kugira ngo ace bugufi atange igihamya kigaragaza ko ari Mesiya ndetse akoresheje ubushobozi bwe bw’ubumana. Yesu yamusubije atazuyaje agira ati: “Handitswe ngo: ‘Umuntu ntatungwa n’umutsima gusa, ahubwo atungwa n’amagambo yose ava mu kanwa k’Imana.” IZ 132.2
Satani yashakaga uburyo yajya impaka na Yesu ku bijyanye n’uko ari Umwana w’Imana. Satani yahereye ku ntege nke n’umubabaro Yesu yari afite maze ahamya yishongora ko amurusha imbaraga. Nyamara ijambo ryavugiwe mu ijuru ngo: “Uri Umwana wanjye nkunda, nkakwishimira,” ryari rihagije kugira ngo rikomeje Yesu mu mibabaro yose yarimo. Nabonye ko nta kintu Kristo yagombaga gukora kugira ngo yemeze Satani iby’ububasha bwe cyangwa ko ari Umukiza w’isi. Satani yari afite ibihamya bihagije byerekeye ikuzo n’ubutware by’Umwana w’Imana. Kwanga kuyoboka ubutware bw’Umwana w’Imana ni byo byatumye yirukanwa mu ijuru. IZ 132.3
Kugira ngo Satani yerekane ububasha bwe, yajyanye Yesu i Yerusalemu, amuhagarika ku gasongero k’urusengero rwaho, maze ahamugerageresha gutanga igihamya cyerekana ko ari Umwana w’Imana akoresheje gusimbuka ako gasongero akagwa hasi. Satani yaje yitwaje amagambo yo mu Byanditswe Byera agira ati: “Kuko byanditswe ngo: ‘Izategeka abamarayika bayo, bakuramire mu maboko yabo, ngo udakubita ikirenge ku ibuye.’” Yesu yamusubije agira ati: “Kandi handitswe ngo, ‘Ntukagerageze Uwiteka Imana yawe.’” Satani yifuzaga ko Yesu ashidikanya imbabazi za Se maze agashyira ubuzima bwe mu kaga mbere yuko asohoza umugambi wamuzanye. Yiringiraga ko umugambi w’agakiza uzapfuba; nyamara uwo mugambi wari warateguwe mu buryo bwimbitse ku buryo utashoboraga kuburizwamo cyangwa ngo urogowe na Satani. IZ 132.4
Yesu ni urugero ku Bakristo bose. Igihe bageragejwe cyangwa uburenganzira bwabo bubangamiwe, bakwiriye kubyakira bihanganye. Ntibakwiriye kumva ko bafite uburenganzira bwo gutabaza Imana kugira ngo igaragaze imbaraga zayo bityo babashe kwiganzura ababisha babo. Ibyo bikwiriye kubaho gusa igihe Imana ishobora guhererwa ikuzo n’icyubahiro muri icyo gikorwa. Iyo Yesu aza gusimbuka agasongero k’urusengero, ntibyajyaga guhesha Se ikuzo, kuko nta bantu bari kuba babonye icyo gikorwa uretse Satani n’abamarayika b’Imana bonyine. Kandi byajyaga kuba ukugerageza Imana kugira ngo yereke umwanzi wayo gica imbaraga zayo. Byajyaga kuba gupfukamira uwo Yesu yaje kunesha. IZ 132.5
“Umwanzi aramuzamura amwereka ubwami bwose bwo mu isi mu kanya gato, aramubwira ati: ‘Ndaguha ubu butware bwose n’ikuzo ryabwo, kuko ari jye wabugabanye kandi mbugabira uwo nshaka wese. Nuko nupfukama ukandamya, buriya bwose buraba ubwawe.’ Yesu aramusubiza ati: ‘Mva inyuma Satani, kuko byanditswe ngo: ‘Uramye Uwiteka Imana yawe, abe ari yo ukorera yonyine.’” 63 IZ 133.1
Satani yeretse Yesu ubwami bwo ku isi mu buryo bureshya bitangaje. Satani yavuze ko ubutunzi bwo ku isi ari ubwe ndetse ko arabureka akabuha Yesu naramuka apfukamye akamuramya. Satani yari azi neza ko inama y’agakiza nishyirwa mu bikorwa, Yesu agapfa kugira go acungure umuntu, ubushobozi bwe bwagombaga kugira aho bugarukira kandi amaherezo bukazatsembwaho, ndetse yari azi ko azarimburwa. Niyo mpamvu byari umugambi we wizwe neza ngo niba bishoboka akome mu nkokora uwo murimo ukomeye Umwana w’Imana yari yaratangiye. Iyo umugambi wo gucungura umuntu utagerwaho, Satani yari kugumana ubwami yavugaga ko ari ubwe. Kandi iyo abigeraho, yishyeshyaga yibwira ko azategeka ubwami buhanganye n’Imana yo mu ijuru. IZ 133.2
Igihe Yesu yiyamburaga ubutware n’ikuzo yari afite maze akava mu ijuru, Satani yarishimye cyane. Yatekereje ko noneho Umwana w’Imana ashyizwe mu maboko ye. Ikigeragezo cyatsindiye Adamu na Eva muri Edeni mu buryo bworoshye ku buryo byatumye Satani yiringira ko kubw’ubushobozi n’ubucakura bwe azabasha gutsinda n’Umwana w’Imana bityo akaba akijije ubuzima bwe ndetse n’ingoma ye. Iyo ashobora gushuka Yesu akamuteshura ku bushake bwa Se, umugambi we wari kuba ugezweho. Nyamara Yesu yahanganye n’uwo mushukanyi amucyaha ati: “Mva inyuma Satani.” Yagombaga gupfukamira Se gusa. IZ 133.3
Satani yavugaga ko ubwami bw’isi ari ubwe kandi ashaka kumvisha Yesu ko imibabaro ye yose ishobora kuvaho: ko adakeneye gupfa kugira ngo akunde abone ubwami bw’iyi si; ko ahubwo namuramya azahabwa ibyo mu isi byose kandi akanahabwa ikuzo ryo kubitegeka. Nyamara Yesu yahagaze ashikamye. Yari azi neza ko kubwo gutanga ubugingo bwe igihe kizagera agacungura ubwami bw’isi akabunyaga Satani, ndetse ko nyuma y’igihe gito, abo mu ijuru bose n’abo ku isi bazamuyoboka. Yahisemo imibereho yuzuye imibabaro, apfa urupfu rubi nk’uburyo bwagenwe na Se kugira ngo abe umuragwa wemewe n’amategeko uhabwa ubwami bwo ku isi, kandi ngo abwegurirwe bube ubwe ubuziraherezo. Satani nawe azashyirwa mu maboko ya Yesu ngo amurimbuze urupfu, ubutazongera kubuza amahoro Yesu cyangwa intungane zizaba ziri mu bwiza. IZ 133.4


text:
Rubavu:Barishimira ko imihanda ya kaburimbo irimo kubakwa yahinduye isura y’umugi wabo
Yanditswe na IYAREMYE YVES
Abaturage bo mu mujyi wa Gisenyi mu karere ka Rubavu, bavuga ko bishimira impinduka umugi wabo uri kugenda ugaragaza, wubakwamo imihanda mishya ya kaburimbo ndetse n’ibindi bikorwaremezo.
Musabyimana Mussa, umwe mu baturage batuye mu mujyi wa Gisenyi, yagize ati:“Ibyiza birarushaho kwiyongera uko bwije n’uko bukeye, turishimira uburyo iyi mihanda n’ubwo itararangira yatangiye kuduha umucyo, mu mugi hatangiye kugaragara impinduka igaragarira buri wese, kandi noneho n’abahaturiye batangiye gukora amavugurura, ku buryo umugi ugiye kurushaho kwiyongera.”
Nk’abaturage natwe twiteguye gukomeza kuyibyaza umusaruro mu buryo bwose bushoboka, tuhakorera ibikorwa by’iterambere bifatika, tunoza ubuhahirane n’ibindi bitandukanye, ibi bikorwa tubishimira ubuyobozi bwacu ku bw’imiyoborere myiza badahwema kutugezaho.”
Umuyobozi w’Akarere ka Rubavu Habyarimana Gilbert, yemeza ko iyi mihanda mishya iri kubakwa mu kwezi kwa Gicurasi k’uyu mwaka izaba yarangiye, ndetse yashyizweho n’amatara ayicanira.
Avuga ko imihanda mishya ya kaburimbo iri kubakwa muri uyu mujyi wa Gisenyi irimo uri gukorwa ahitwa Mbugangari, undi uva ahitwa mu Koromero ugakomeza kuri Radiyo Rubavu ifite hafi 4km.
Iyi mihanda ije yunganira iyari isanzwe mu guteza imbere ubuhahirane, kugaragaza ubwiza bw’umugi, ndetse no gukemura ikibazo cy’amazi yasenyeraga abatuye uyu mugi.
Ubuyobozi bw’Akarere ka Rubavu butangaza ko iyi mihanda ya kaburimbo iri kubakwa iri muri gahunda y’imihigo y’uyu mwaka wa 2017/2018, kandi ko imirimo iri kugenda neza .
Habyarimana yagize ati:“Iyi mihanda ije mu kuzamura ubuhahirane, kurushaho kunoza umugi wacu, abaturage basabwa byinshi bijyanye no kuyibyaza umusaruro kandi na none basabwa kubaka iruhande rwayo inyubako zijyanye n’igihe, birinda akajagari n’ibindi bisa nabyo, kandi kuyifata neza nk’uko bikwiye kandi natwe tuzahora turebera uko bihagaze.”